«Δεν είναι αντισυμβατικότητα, αλλά έλλειψη στοιχειωδών τρόπων» | Parakato.gr\nΕίσαστε εδώ: » ΑΡΧΙΚΗ » ΠΑΝΟΥΤΣΟΣ Α. » «Δεν είναι αντισυμβατικότητα, αλλά έλλειψη στοιχειωδών τρόπων»\nΗ στάση του έλληνα πρωθυπουργού σε σύγκριση με των υπολοίπων αρχηγών στις ομιλίες για την κηδεία του Κάστρο. Και εδώ δεν μιλάμε για μια εκδήλωση που υποχρεώθηκε να πάει αλλά για μια τελετή που οικοιοθελώς πήγε για να αποτίσει τιμή στον ήρωα του.\nΔεν μπορούμε για επαναστατικότητα ή αντισυμβατικότητα αλλά για έλλειψη στοιχειωδών τρόπων.\nΗ στάση του έλληνα πρωθυπουργού σε σύγκριση με των υπολοίπων αρχηγών στις ομιλίες για την κηδεία του Κάστρο. Και εδώ δεν...\nΔημοσιεύτηκε από Αντωνης Πανουτσος στις Τετάρτη, 30 Νοεμβρίου 2016\nΔημοσίευση: Νοεμβρίου 30, 2016 - Κατηγορία: ΠΑΝΟΥΤΣΟΣ Α.\n0 Σχόλια για την ανάρτηση: "«Δεν είναι αντισυμβατικότητα, αλλά έλλειψη στοιχειωδών τρόπων»"


ΟΦΗ – Άρης 0-3 : Βαρδ-Άρης κορυφής σάρωσε την Κρήτη - News Quake\nΟμάδα ΟΦΗ – Άρης 0-3 : Βαρδ-Άρης κορυφής σάρωσε την...\nΟΦΗ – Άρης 0-3 : Βαρδ-Άρης κορυφής σάρωσε την Κρήτη\nΟ Άρης συνέχισε την εντυπωσιακή του πορεία τη τρέχουσα αγωνιστική περίοδο. Η ομάδα του Άκη Μάντζιου δεν καταλαβαίνει τίποτα και πέρασε σαν άνεμος με 3-0 από την Κρήτη, κερδίζοντας εύκολα τον ΟΦΗ και επέστρεψε στη κορυφή της βαθμολογίας, όπου συγκατοικεί με τον Ολυμπιακό.\nΜε μεγάλο πρωταγωνιστή τον Μπερτόλιο που πέτυχε δυο γκολ (το τρίτο ο Ματίγια με πέναλτι) και εξαιρετικούς τους Σίλβα, Ματίγια και Σάσα, ο Άρης πέτυχε την πέμπτη του εκτός έδρας νίκη στο πρωτάθλημα, διατηρώντας, μάλιστα για ακόμα ένα παιχνίδι την εστία του ανέπαφη. Οι παίκτες του ΟΦΗ προσπάθησαν, δεν κατάφεραν, όμως να ανταπεξέλθουν απέναντι σε έναν σαφώς πιο ποιοτικό αντίπαλο. Οι γηπεδούχοι είχαν να αντιμετωπίσουν και σημαντικά προβλήματα απουσιών στη σημερινή αναμέτρηση.\nΟ Άκης Μάντζιος παρέταξε την ομάδα του με σύστημα 4-2-3-1 και τον Μπουσέ τερματοφύλακα. Ο Έλληνας τεχνικός κράτησε στον πάγκο τον Ματέο Γκαρσία και ξεκίνησε στην ενδεκάδα τον Σίλβα. Ακόμα, επέλεξε το δίδυμο των Ρόουζ και Δεληζήση στο κέντρο της άμυνας. Εκπλήξεις επεφύλαξε σε οτι αφορά τις επιλογές του ο τεχνικός του ΟΦΗ, Γιώργος Σίμος. Ο προπονητής των γηπεδούχων παρέταξε την ομάδα του με σύστημα 4-3-3, αφήνοντας στον πάγκο τον Σελίμοβιτς και επιλέγοντας τους Διαμαντή και Βαφέα στο κέντρο της άμυνας. Ακόμα, έκπληξη αποτέλεσε και η παρουσία του νεαρού Μπακογιάννη στο αριστερό άκρο της επίθεσης.\nΚυριάρχησε ο Άρης\nΟ Άρης ξεκίνησε δυνατά το παιχνίδι και κατάφερε να αιφνιδιάσει από το πρώτο λεπτό τον ΟΦΗ, πιέζοντας ψηλά και κλέβοντας την μπάλα. Οι φιλοξενούμενοι απείλησαν δύο φορές στα πρώτα 60 δευτερόλεπτα με τον Σίλβα, να μην μπορεί να στείλει τη μπάλα στα δίχτυα. Ο Άρης ήταν ο απόλυτος κυρίαρχος του αγώνα και στο 9ο λεπτό έφτασε και πάλι κοντά στο γκολ ,όταν μετά από καταπληκτική ενέργεια και γύρισμα του Σίλβα από δεξιά, ο Μάνος δεν κατάφερε για εκατοστά να προλάβει τη μπάλα με προβολή και να τη στείλει στα δίχτυα.\nΙσορρόπησε ο ΟΦΗ\nΣτο 13′ ήταν η πρώτη φορά ο ο ΟΦΗ προσπάθησε να απειλήσει την εστία του Μπουσέ, όμως ο Γάλλος τερματοφύλακας μπλόκαρε εύκολα τη μπάλα μετά από γύρισμα του Νέιρα. Οι γηπεδούχοι ισορρόπησαν το παιχνίδι και ο Αργεντινός με τη δεύτερη τελική του προσπάθεια αστόχησε και πάλι από πλεονεκτική θέση.\nΆνοιξε το σκορ ο Μπερτόλιο\nΣτο 29ο λεπτό της αναμέτρησης ο Άρης κατάφερε να ανοίξει το σκορ μετά από μια εξαιρετική πάσα του Γκάμα στον Μάνο, ο οποίος σούταρε μέσα από την μεγάλη περιοχή , ο Σωτηρίου απέκρουσε την μπάλα και ο Μπερτόλιο την έσπρωξε στα δίχτυα.\nΔιπλασιάσε τα τέρματα του ο Άρης\nΟ Άρης ήταν εξαιρετικά αποτελεσματικός και κατάφερε να πετύχει και δεύτερο γκολ πριν την λήξη του πρώτου ημιχρόνου. Στο 42ο λεπτό, μετά από κόρνερ του Ματίγια από αριστερά, ο Μπεναλουάν πήρε τη κεφαλιά και πριν η μπάλα περάσει τη γραμμή της εστίας του Σωτηρίου, ο Μπερτόλιο ήταν αυτός που την έστειλε τελικά στα δίχτυα, διπλασιάζοντας τα γκολ για τον Άρη αλλά και για τα προσωπικά του.\nΈκλεισαν τις «τρύπες» Σάσα και Ματίγια\nΟι δύο ομάδες ξεκίνησαν χωρίς αλλαγές το δεύτερο ημίχρονο. Οι γηπεδούχοι προσπάθησαν να πάρουν τον έλεγχο του αγώνα στα πρώτα λεπτά και να δημιουργήσουν επικίνδυνες καταστάσεις για την εστία του Μπουσέ, χωρίς όμως αποτέλεσμα. Ο Άρης ήταν εξαιρετικά οργανωμένος μεσοαμυντικά και έκλεινε όλα τα κενά προς τη μεγάλη περιοχή του, με τους Σάσα και Ματίγια να κάνουν εξαιρετική δουλειά. Στο 57ο λεπτο ο Σίμος θέλησε να δώσει επιθετική ώθηση στην ομάδα του και πέρασε στο παιχνίδι τον Γρίβα στη θέση του Στάικου.\nΤεράστια ευκαιρία του Σαρδινέρο\nΟ ΟΦΗ στο 66ο λεπτό δημιούργησε αλλά και έχασε την καλύτερη του ευκαιρία στον αγώνα. Ο Σαρδινέρο πλάσαρε από το ύψος της μικρής περιοχής , όμως έστειλε τη μπάλα να περνάει πάνω από το οριζόντιο δοκάρι της εστίας του Μπουσέ. Τέσσερα λεπτά αργότερα, ο Άκης Μάντζιος έκανε τριπλή αλλαγή , θέλοντας να φρεσκαρει την μεσαία γραμμή της ομάδας του. Οι Μανσίνι, Γκαρσία και Τζέγκο πέρασαν στον αγωνιστικό χώρο στη θέση των Μανσίνι, Μπερτόλιο και Γκάμα, αντίστοιχα.\n«Καθάρισε» το παιχνίδι με πέναλτι ο Ματίγια\nΟι παίκτες του ΟΦΗ οσο περνούσαν τα λεπτά έβγαιναν όλο και πιο μαζικά στην επίθεση, ψάχνοντας το γκολ που θα τους έβαζε στο παιχνίδι, με αποτέλεσμα όμως να αφήνουν κενά στην άμυνα τους. Σε μια αντεπίθεση του ο Άρης κερδίσε πέναλτι στο 76’ σε ανατροπή του Μάνου από τον Βαφέα μέσα στη μεγάλη περιοχή, μετά από κάθετη πάσα του Μανσίνι. Το εκτέλεσε εύστοχα ο Ματίγια, «καθαρίζοντας» ουσιαστικά το παιχνίδι.\nΟΦΗ (Γ. Σίμος): Σωτηρίου, Βούρος, Λυμπεράκης (78΄ Κοροβέσης), Διαμαντής, Βαφέας, Στάϊκος (57΄ Γρίβας), Μεγιάδο (86′ Γκαργκαλατζίδης), Νέιρα, Στάρτζεον, Μπαλογιάννης (78′ Γιάννου), Σαρδινέρο (86′ Σουρνάκης)\nΆρης (Α. Μάντζιος): Mπουσέ, Σάκιτς, Σούντγκρεν, Μπεναλουάν, Ρόουζ, Σάσα (90+1′ Μπακούτσης), Ματίγια, Γκάμα (70΄ Τζέγκο), Σίλβα (70΄ Γκαρσία), Μπερτόλιο (70΄ Μανσίνι), Μάνος (79΄ Λόπεθ)\nΠροηγούμενο άρθροΠώς χριστουγεννιάτικη πατέντα έκανε πλούσιους δύο 12χρονους Αμερικανούς\nΕπόμενο άρθροΚοροναϊός : Γιατί τρέμουν οι ειδικοί αύξηση κρουσμάτων τον Γενάρη – Φτωχός συγγενής στα τεστ η Ελλάδα\nΚαλύτερη εικόνα παρουσιάζει, σύμφωνα με την Πυροσβεστική, η πυρκαγιά η οποία ξεκίνησε περίπου στις 10.30 το βράδυ της Δευτέρας...\nTo «φράγμα» του 1 εκατομμυρίου εμβολιασμών κατά του κοροναϊού αναμένεται να σπάσει μέσα σε αυτή την εβδομάδα η Ελλάδα,...\n«Ασυνάρτητη και χαώδης» η διαχείριση της πανδημίας. Συνταγή της αποτυχίας η πολιτική του ακορντεόν. Ηθικό ζήτημα η υποταγή της...\nΚαλύτερη εικόνα παρουσιάζει, σύμφωνα με την Πυροσβεστική, η πυρκαγιά η οποία ξεκίνησε περίπου στις...


Dona Maria από 90€. Ξενοδοχεία σε Σεβίλλη - KAYAK\nDon Remondo 19, 41004 Σεβίλλη, Andalusia, Ισπανία\n41 ακόμη προσφορές από Dona Maria\nΣχετικά με την τοποθεσία Dona Maria\nΑυτό το κατάλυμα (Hotel Doña Maria, Ιστορικό Κέντρο, Σεβίλλη) βρίσκεται πολύ κοντά σε: Πύργος Giralda και απέχει 6 λεπτά με τα πόδια από: Καθεδρικός ναός της Σεβίλλης. Στις σημαντικές παροχές περιλαμβάνονται μια περιοχή υπολογιστών, δωρεάν εφημερίδες στο λόμπι και υπηρεσίες στεγνοκαθαριστηρίου/πλυντηρίων. Θέλετε να οργανώσετε μια εκδήλωση σε αυτήν την πόλη (Σεβίλλη); Αυτό το ξενοδοχείο διαθέτει χώρο που είναι 70 τετραγωνικά μέτρα και περιλαμβάνει συνεδριακούς χώρους και αίθουσα συνεδριάσεων.\nΦωτογραφίες από το Dona Maria\nΟι πιο πρόσφατες προσφορές για το Dona Maria\nStandard Rooms(55€ - 226€)\nDouble Rooms(25€ - 169€)\nSuperior Rooms(44€ - 291€)\nΠαροχές στο Dona Maria\nΚριτικές για το Dona Maria\nΠολύ καλόΒάσει 2.315 κριτικών από επαληθευμένους επισκέπτες\nΠλεονεκτήματα:Η τοποθεσία. , προσωπικό, πισίνα\nΜειονεκτήματα:Κλιματισμός. Πολύ. Ελάχιστες. Χρειάζεται ενημέρωση.\nJames , Ιουν 2014\nΚαθεδρικός της Σεβίλλης193 μ\nΓενικό Αρχείο των Ινδιών209 μ\nCasa Lonja de Mercaderes209 μ\nSeville Town Hall316 μ\nΑλκάθαρ της Σεβίλλης392 μ\nDona Maria: Συχνές ερωτήσεις\nΠού βρίσκεται το Dona Maria;\nΤο Dona Maria βρίσκεται στη διεύθυνση Don Remondo 19, περιοχή Santa Cruz, 0,4 χλμ. από το κέντρο της πόλης Σεβίλλη. Το κοντινότερο αξιοθέατο στο Dona Maria είναι: Giralda.\nΠότε είναι το check-in και το check-out στο Dona Maria;\nΣτο Dona Maria, το check-in γίνεται στις 14:30 και το check-out στις 12:00.\nΠροσφέρει το Dona Maria δωρεάν Wi-Fi;\nΝαι, το Dona Maria προσφέρει δωρεάν Wi-Fi.\nΠόσο απέχει το Dona Maria από το αεροδρόμιο;\nΤο Dona Maria απέχει 9,4 χλμ. από το Σεβίλλη Sevilla. Το Dona Maria απέχει 71,6 χλμ. από το Jerez de la Frontera La Parra.\nΈχει πισίνα το Dona Maria;\nΝαι, το Dona Maria έχει πισίνα.\nΠώς βρίσκει η KAYAK τόσο καλές προσφορές για το Dona Maria;\nΗ KAYAK ψάχνει στο διαδίκτυο για όλες τις διαθέσιμες προσφορές δωματίων του Dona Maria στην πόλη Σεβίλλη και σας δίνει τη δυνατότητα να τις συγκρίνετε για να βρείτε την καλύτερη τιμή για τη διαμονή σας. Πολλές διαφορετικές ταξιδιωτικές ιστοσελίδες θα προσφέρουν εκπτώσεις ή προσφορές σε διαφορετικές περιόδους για δωμάτια στο Dona Maria και η KAYAK θα σας προσφέρει τιμές από μια ευρεία επιλογή ταξιδιωτικών ιστοσελίδων. Αυτό σημαίνει ότι μπορείτε πάντα να βρείτε μια εξαιρετική προσφορά για το Dona Maria.\n45% φθηνότεροLa Abadia de Giralda8 Εξαιρετικό (330 κριτικές)0,05 χλμΥπηρεσία δωματίου, Δωρεάν Wi-Fi, Wi-Fi σε όλους τους χώρους+50€\nEurostars Sevilla Boutique8.5 Εξαιρετικό (1.402 κριτικές)0,07 χλμΕξωτερική πισίνα, Μπαρ/Σαλόνι, Υπηρεσία δωματίου+90€\nHotel Casa 1800 Sevilla9 Εξαιρετικό (1.262 κριτικές)0,1 χλμΕξωτερική πισίνα, Υπηρεσία δωματίου, Δωρεάν Wi-Fi+98€\nEme Catedral Hotel8.3 Εξαιρετικό (900 κριτικές)0,11 χλμΕξωτερική πισίνα, Κέντρο ευεξίας και σπα, Γυμναστήριο+200€\n35% φθηνότεροHotel Palacio Alcazar8.4 Εξαιρετικό (929 κριτικές)0,11 χλμΕστιατόριο, Μπαρ/Σαλόνι, Υπηρεσία δωματίου+59€\nΑναζητήστε εκπτώσεις για το Dona Maria στη Σεβίλλη με την KAYAK. Αναζητήστε τη φθηνότερη προσφορά ξενοδοχείου για το Dona Maria στη Σεβίλλη. Η KAYAK ψάχνει σε εκατοντάδες ταξιδιωτικές ιστοσελίδες για να σας βοηθήσει να βρείτε και να κάνετε κράτηση στο Dona Maria με την προσφορά που σας ταιριάζει καλύτερα. από 90€/βράδυ (οι πιο πρόσφατες τιμές για το ξενοδοχείο).


αλεπού του Ολύμπου: ΜΙΑ ΑΠΙΣΤΕΥΤΗ ΙΣΤΟΡΙΑ!!! Με αφορμή τον σημερινό αγώνα…\nΤο καλοκαίρι του 1942 κι ενώ η Ουκρανία τελούσε υπό ναζιστική κατοχή, οι ποδοσφαιριστές της Ντιναμό Κιέβου εργάζονταν σε ένα αρτοποιείο .\nΣτον ελεύθερο χρόνο τους έπαιζαν ποδόσφαιρο. Οι Γερμανοί εντόπισαν τους παίκτες και τους ζήτησαν να δημιουργήσουν μια «Μικτή Κιέβου», ώστε να δίνουν ματς εναντίον μικτών ομάδων των γερμανικών στρατιωτικών μονάδων.\nΗ Μικτή Κιέβου ονομάστηκε Σταρτ και δημιουργήθηκε από οκτώ ποδοσφαιριστές της Ντιναμό (Τρούσεβιτς, Σβιριντόφσκι, Κορότκιχ, Κλιμένκο, Τιούτσεφ, Πούτιστιν, Κουζμένκο, Χοντσαρένκο) και τρεις της Λοκομοτίβ Κιέβου (Μπαλάκιν, Σουκάρεφ, Μέλνικ). Η Σταρτ νίκησε επανειλημμένα τις Μικτές των Γερμανών στρατιωτών. Στις 17 Ιουλίου οι Γερμανοί δημιούργησαν την πιο δυνατή ομάδα που μπορούσαν αλλά η Σταρτ τη συνέτριψε με 6-0.\nΤότε οι Γερμανοί κάλεσαν την ακατανίκητη, όπως θεωρείτο, ομάδα της Λουφτβάφε, την Flakelf, για να αντιμετωπίσει τη Σταρτ.\nΣτον αγώνα, που έγινε στις 6 Αυγούστου, δόθηκε μεγάλη δημοσιότητα και αναγγέλθηκε από τις εφημερίδες. Όμως, η Σταρτ ...συνέτριψε τη γερμανική ομάδα με 5-1 και οι εφημερίδες δεν έγραψαν τίποτα γι’ αυτό. Το ματς αυτό αποκλήθηκε Ματς του Θανάτου, διότι από τότε οι παίκτες της Σταρτ μπήκαν στο στόχαστρο των ναζί.\nΑνώνυμος 23 Ιουνίου 2012 - 11:01 π.μ.\nΠως άφηνε τέτοια πράγματα το σταλινικό καθεστώς;\nΦαίνεται ότι τους εξανάγκαζε να νικήσουν!


Ολυμπιακοί Αγώνες: Διεθνής κατακραυγή για το τηλεοπτικό «μάθημα γεωγραφίας» της Νότιας Κορέας - ertnews.gr\nΤσερνόμπιλ για την Ουκρανία, πίτσα για την Ιταλία, εξέγερση για την Αϊτή: Το κανάλι MBC ζήτησε συγγνώμη για τις "ακατάλληλες" εικόνες που προβλήθηκαν κατά την εναρκτήρια παρέλαση.\n26/07, 12:37 μμ\nUpd: 26/07, 12:53 μμ\nΚαι όμως, συνέβη!\nΟ δημόσιος ραδιοτηλεοπτικός οργανισμός MBC σίγουρα θα κέρδιζε το χρυσό μετάλλιο στην έλλειψη διπλωματίας και στη χρήση στερεοτύπων, με την ευφάνταστη επιλογή του να παρουσιάσει τις χώρες κατά την εναρκτήρια παρέλαση των Ολυμπιακών Αγώνων, συσχετίζοντας την καθεμία με μία «αντιπροσωπευτική» φωτογραφία.\nΈτσι, οι αθλητές της Ιταλίας εμφανίστηκαν συνοδευόμενοι από μία πίτσα, της Μεγάλης Βρετανίας από μια φωτογραφία της Βασίλισσας, και του Ελ Σαλβαδόρ, όπου τα κρυπτονομίσματα είναι νόμιμο νόμισμα, από ένα σύμβολο bitcoin.\nΤο MBC χρησιμοποίησε μια φωτογραφία του Dracula για τη Ρουμανία, ενώ ο σολωμός ήταν το στερεότυπο που συνδέθηκε με τη Νορβηγία.\nΔεν ήταν όμως αυτά που εξόργισαν τους θεατές…\nΌταν εισήλθαν οι αθλητές της Ουκρανίας, το MBC εμφάνισε μια εικόνα από το πυρηνικό δυστύχημα του Τσερνόμπιλ. Λίγη ώρα αργότερα, το hashtag #Τσερνόμπιλ και #ΕθνικήΝτροπή (στα κορεάτικα) κυριάρχησε στο Twitter της Νότιας Κορέας.\nΟ Raphael Rashid, ανεξάρτητος δημοσιογράφος που εδρεύει στη Σεούλ, επέστησε την προσοχή στις εικόνες με ανάρτησή του στο Twitter.\nΤα Νησιά Μάρσαλ περιγράφηκαν ως «κάποτε χώρος πυρηνικών δοκιμών για τις Ηνωμένες Πολιτείες».\nΌταν οι αθλητές της Αϊτής μπήκαν στο γήπεδο, όπως γράφει ο δημοσιογράφος, μια λεζάντα στην οθόνη ανέφερε «η πολιτική κατάσταση είναι ομιχλώδης μετά από τη δολοφονία του προέδρου».\nΌταν μπήκαν Σύριοι αθλητές, η συνοδευτική λεζάντα ήταν «Πλούσιοι υπόγειοι πόροι. Εμφύλιος πόλεμος που συνεχίζεται εδώ και 10 χρόνια».\nΌσο για τη Σουηδία, ενώ η αρχική πρόθεση ήταν να αναφερθεί ως «ανεπτυγμένη χώρα πρόνοιας», ένα τυπογραφικό λάθος στην «ανεπτυγμένη χώρα» (선진국) κατέληξε να την αναφέρει ως σούπα αίματος αγελάδας, που είναι μία κορεατική λιχουδιά (선지국).\nΗ Ελλάδα πάντως έπεσε στα μαλακά, καθώς οι εικόνες που συνόδευαν την ελληνική αποστολή ήταν η Ακρόπολη, η αφή της φλόγας στην Αρχαία Ολυμπία και τα ελληνικά νησιά!\nΠαράλληλα με τις φωτογραφίες και τις συνοδευτικές λεζάντες, το MBC εμφάνιζε και ένα γραφικό με το ποσοστό εμβολιασμού της κάθε χώρας κατά του κορονοϊού, μαζί με το ακαθάριστο εγχώριο προϊόν της!\nΣκοπός του ήταν, όπως εξήγησε το MBC στην μετέπειτα γραπτή απολογία του, «να διευκολύνει τους θεατές να κατανοήσουν γρήγορα τις εισερχόμενες χώρες κατά τη διάρκεια της τελετής έναρξης».\nΎστερα από την έντονη αντίδραση στα μέσα κοινωνικής δικτύωσης, το κανάλι παραδέχτηκε ότι υπήρχε έλλειψη σεβασμού απέναντι σε ορισμένες χώρες και δεν είχε γίνει αρκετά διεξοδικός έλεγχος. «Είναι ένα αδικαιολόγητο λάθος», τόνισε στην ανακοίνωσή του, που -σε μια πρωτοφανή κίνηση- αναρτήθηκε στην αρχική σελίδα του ιστοτόπου του.\nΣε συνέντευξη τύπου που διοργανώθηκε μάλιστα τη Δευτέρα το πρωί (26/7), ο Πρόεδρος του MBC, Park Sung-je, ζήτησε και προφορικά συγγνώμη για την αμφιλεγόμενη κάλυψη της τελετής έναρξης των Ολυμπιακών Αγώνων του Τόκιο από το κανάλι του.\n«Το περασμένο Σαββατοκύριακο ήταν η πιο οδυνηρή και καταστροφική στιγμή από τότε που ανέλαβα τα καθήκοντά μου ως πρόεδρος του MBC», είπε.\n«Και πάλι, σκύβω το κεφάλι μου και ζητώ συγγνώμη».\nΣύμφωνα με τον δημοσιογράφο Raphael Rashid πάντως, δεν ήταν η πρώτη φορά που το MBC υπέπεσε σε τέτοιο ατόπημα κατά τη διάρκεια Ολυμπιακών Αγώνων.\nΤο 2008, ο ραδιοτηλεοπτικός οργανισμός φέρεται να τιμωρήθηκε από την Επιτροπή Επικοινωνιών της Κορέας για δυσφήμιση χωρών που συμμετέχουν στους Ολυμπιακούς Αγώνες του Πεκίνου με τις λεζάντες της.\nΤότε είχε χαρακτηρίσει το Σουδάν ως μια ασταθή χώρα με μακρόχρονο εμφύλιο πόλεμο, τα νησιά Κέιμάν ως διάσημο φορολογικό παράδεισο για τη δημιουργία υπεράκτιων κεφαλαίων, το Τσαντ ως τη νεκρή καρδιά της Αφρικής και τη Ζιμπάμπουε ως χώρα με θανατηφόρο πληθωρισμό.\nΝότια Κορέα – Κορονοϊός: 3.828 κρούσματα και 17 θάνατοι σε 24 ώρες\nΕνισχύει την άμυνά της η Νότια Κορέα για την αντιμετώπιση απειλής από τη Βόρεια Κορέα


Το μαναβάκι: Τράπεζα Χρόνου Κορίνθου\nΣτην προσπάθεια αυτή, να ξεπεράσουμε τον εαυτό μας, αποφασίσαμε να κάνουμε το επόμενο βήμα προς την ωρίμαση. Τη δημιουργία Τράπεζας χρόνου.\nΕπισήμως, οι Τράπεζες Χρόνου έχουν τις ρίζες τους στις ΗΠΑ, στις αρχές της δεκαετίας του 1980: εμπνευστής τους ήταν ο δρ Έντγκαρ Καν, ο οποίος θεωρούσε πως η οικονομία της αγοράς δεν μπορεί να φέρει εις πέρας «το πραγματικό έργο της κοινωνίας, που είναι να νοιάζεσαι, να αγαπάς, να είσαι πολίτης, γείτονας και άνθρωπος».\nΕπιστροφή στις ρίζες λοιπόν ή επιστροφή στο μέλλον; Όταν κάποιος μελετά την τράπεζα χρόνου δεν μπορεί να μη θυμηθεί πρακτικές που εφαρμόζονταν και εφαρμόζονται στην ελληνική επαρχία. Αλήθεια, ποιος δεν βοήθησε ή δεν βοηθήθηκε στο μάζεμα της σοδειάς από το γείτονα; Στα παλιότερα χρόνια, στο κτίσιμο του σπιτιού έπαιρνε μέρος αν όχι όλο το χωριό τουλάχιστον η γειτονιά. Μήπως, τελικά, η τράπεζα χρόνου δεν είναι κάτι νέο, αλλά μια πρακτική που αναδύεται σταδιακά από το πρόσφατο παρελθόν μας;\nΣήμερα υπάρχουν περισσότερα από 2.500 εναλλακτικά τοπικά νομίσματα και συστήματα αχρήματων συναλλαγών σε όλο τον κόσμο. Από τον Καναδά μέχρι την Νέα Ζηλανδία και από την Αργεντινή μέχρι την Σενεγάλη, τα περισσότερα από αυτά τα δίκτυα δημιουργήθηκαν σε περιόδους κρίσης δίνοντας τη δυνατότητα στους κατοίκους να ανταλλάσσουν υπηρεσίες και τοπικά προϊόντα, αξιοποιώντας καλύτερα τους υπάρχοντες παραγωγικούς πόρους και ενθαρρύνοντας την τοπική παραγωγή.\nΗ τράπεζα χρόνου Κορίνθου, είναι ένα δίκτυο ανταλλαγής υπηρεσιών και γνώσεων, σε βάση αμοιβαίας εμπιστοσύνης, που υποστηρίζεται από τη δική της μονάδα συναλλαγής : το χρόνο. Όλες οι υπηρεσίες έχουν ίση αξία, είτε είναι χειρονακτική εργασία είτε πνευματική, είτε απαιτεί εξειδίκευση είτε όχι και αυτό γιατί στόχος μας είναι να ανατρέψουμε την κυρίαρχη ιδεολογία του συστήματος που δημιουργεί κοινωνικές ανισότητες και κατατάσσει τους ανθρώπους σε πνευματικά ανώτερους ή κατώτερους, περισσότερο ή λιγότερο χρήσιμους για την κοινωνία. Καμία εργασία, καμία σπουδή δεν είναι κατώτερη από την άλλη. Για όλες, όλοι μας, ξοδέψαμε τον πολύτιμο χρόνο και την ενέργειά μας και όλες θεωρούνται εξίσου σημαντικές.\nΣε όλους τους κατοίκους που επιθυμούν να αλληλοδιευκολύνονται στην καθημερινότητά τους χωρίς κόστος.\nΗ Τράπεζα χρόνου λοιπόν μας επιτρέπει να αλλάξουμε. Να πάρουμε τη ζωή μας στα χέρια μας. Είμαστε άνθρωποι με σάρκα και οστά. Δε θέλουμε πλέον να είμαστε αριθμοί σε κάποιων τις αριθμομηχανές. Θέλουμε να διώξουμε το φόβο και να δημιουργήσουμε ζωντανά κύτταρα αλληλεγγύης αποτελούμενα από εμάς τους ίδιους. Όλοι μαζί, ο ένας για τον άλλον.\nΟπως κάθε τράπεζα διατηρεί λογαριασμό των «αναλήψεων» και των «καταθέσεων» κάθε μέλους, έτσι και στην Τράπεζα Χρόνου γίνεται το αντίστοιχο, μόνο που αντί για χρήματα οι λογαριασμοί αναφέρονται σε ώρες εργασίας.\nΓια παράδειγμα, ένας μπογιατζής μπορεί να βάψει σε δύο ώρες το δωμάτιο ενός μαθηματικού, οπότε πιστώνεται δύο ώρες στην τράπεζα. Ο μαθηματικός μπορεί να «εξοφλήσει» κάνοντας δύο ώρες φροντιστηρίου στην κόρη μιας νοικοκυράς κ.ο.κ.\nΟι ώρες που κερδίζει κάθε μέλος βοηθώντας τους συμπολίτες του πιστώνονται στην τράπεζα για να τις χρησιμοποιήσει όταν τις χρειαστεί. Κάθε άτομο που γίνεται μέλος δεν υποχρεώνεται να κάνει τίποτα που δεν έχει προσφερθεί το ίδιο να κάνει, αφού περιγράφει στην Τράπεζα τι υπηρεσία θα μπορούσε να προσφέρει, αλλά και τι υπηρεσίες είναι πιθανό να χρειαστεί.\nΥΠΗΡΕΣΙΕΣ ΠΟΥ ΜΠΟΡΟΥΝ ΝΑ ΑΝΤΑΛΛΑΣΣΟΝΤΑΙ\nΗ Τράπεζα Χρόνου είναι ανοικτή σε οποιαδήποτε προσφορά και ζήτηση υπηρεσιών από τους πολίτες, όπως:\nΜαθήματα κάθε είδους: χορός, ζωγραφική, θέατρο, αυτοάμυνα, ξένες γλώσσες, Ελληνική γλώσσα, πληροφορική, κατασκευές κ.ά.\nΜικροϋπηρεσίες συντήρησης σπιτιού και επισκευών (υδραυλικά, βάψιμο σπιτιού, επισκευές οικιακών συσκευών κ.ά.)\nΚηπουρική και αγροτικές εργασίες\nΦυσικοθεραπεία και διάφορα είδη μάλαξης\nΕπίσης, και σε οποιαδήποτε άλλη υπηρεσία θα ήταν χρήσιμη στην καθημερινότητά του κάθε ανθρώπου.\nΑπαραίτητη προϋπόθεση είναι το άτομο που προσφέρει μια υπηρεσία ταυτόχρονα και να ζητά, καθώς πρόκειται για ανταλλαγή υπηρεσιών χωρίς τη μεσολάβηση του χρήματος.\nΕπιπλέον, τα υλικά που μπορεί να απαιτούνται για την εκτέλεση μιας υπηρεσίας (π.χ. μπογιές, σωλήνες, βρύσες, βιβλία κ.ά.) καλύπτονται από το άτομο που δέχεται την υπηρεσία. Αυτός που την προσφέρει έχει την ευθύνη της παροχής της και μόνον.\nΜε βάση τα παραπάνω καθορίστηκαν οι εξής προϋποθέσεις και διαδικασίες λειτουργίας της Τράπεζας Χρόνου:\nΠεριοχή εμβέλειας η πόλη της Κορίνθου\nΗ τράπεζα χρόνου λειτουργεί ως δίκτυο αλληλοϋποστήριξης φυσικών προσώπων. Μέλος του μπορεί να γίνει κάποιος καταθέτοντας γραπτή αίτηση με την οποία δηλώνει ότι αποδέχεται τους όρους συμμετοχής του δικτύου.\nΜέλη μπορούν να είναι όλοι οι κάτοικοι της Κορίνθου\nΗ διαχείριση της προσφοράς και της ζήτησης πραγματοποιήθηκε μέσω των δελτίων συμμετοχής των μελών\nΤα μέλη του δικτύου με δική τους αποκλειστικά ευθύνη ως προς την ποιότητα των παρερχομένων υπηρεσιών μπορούν να συναλλάσσονται μεταξύ τους και να καταγράφουν τις συναλλαγές το ειδικό ιστοχώρο οι ίδιοι ή σε περίπτωση αδυναμίας πρόσβασης να απευθύνονται στους διαχειριστές για την καταγραφή, χρησιμοποιώντας σαν μέσο συναλλαγής την Μονάδα Χρόνου.\nΌλα τα μέλη του δικτύου είναι ελεύθερα να μη δεχτούν να κάνουν συγκεκριμένες συναλλαγές που δεν επιθυμούν για οποιοδήποτε λόγο.\nΌλοι οι λογαριασμοί στο σύστημα καταγραφής ξεκινούν από το ένα (1). Για κάθε μέλος υπάρχει αρχικό χρεωστικό όριο μίας (1) μονάδας χρόνου το οποίο θα χρησιμοποιηθεί υπό μορφή αποθεματικού και θα χρησιμοποιηθεί σε ομαδική εργασία, καθώς επίσης και για τις διαχειριστικές ανάγκες.\nΚάθε μέλος μπορεί να αποχωρήσει από το δίκτυο με γραπτή του δήλωση σύμφωνα με τους όρους συμμετοχής, φροντίζοντας παράλληλα να επαναφέρει το λογαριασμό του στο μηδέν (0).\nΤο ανώτερο όριο προσφοράς ή ζήτησης για κάθε μέλος ορίζεται στις δέκα (10) Μονάδες Χρόνου.\nΤα μέλη του δικτύου έχουν το δικαίωμα να ζητήσουν τη μηνιαία κίνηση που καταγράφεται στο σύστημα διαχείρισης και αφορά το λογαριασμό τους σε ηλεκτρονική ή έντυπη μορφή.\nΔεν υπάρχει χρέωση τόκου στους λογαριασμούς.\nΟι διαχειριστές μπορούν να αρνηθούν καταχώρηση αγγελίας προσφοράς ή ζήτησης που έχει ρατσιστικό, φυλετικό, αντιπεριβαλλοντικό ή παράνομο χαρακτήρα. Σε περίπτωση που μια τέτοια καταχώρηση γίνει με ευθύνη του μέλους, οι διαχειριστές μπορούν να τη διαγράψουν και το θέμα θα συζητηθεί περαιτέρω στη γενική συνέλευση για μέτρα που πρέπει να ληφθούν για την προστασία των μελών του δικτύου.\nΤο δίκτυο δημοσιεύει λίστα παρεχομένων υπηρεσιών των μελών του. Την αποκλειστική ευθύνη για την ποιότητα των υπηρεσιών που ανταλλάσσονται στο πλαίσιο του δικτύου, έχουν τα συναλλασσόμενα μέλη.\nΥπάρχει καθορισμός κανόνων λειτουργίας και ασφάλειας, οι οποίοι περιλαμβάνονται στο Δελτίο Συμμετοχής Μέλους και υπογράφονται ως αποδεκτοί από το μέλος.\nΗ Τράπεζα χρόνου δεν μπορεί να λειτουργήσει ως μέσο προσπορισμού, οφέλους και εκμετάλλευσης της εθελούσιας προσφοράς του κάθε μέλους, ούτε ως μέσο επίδειξης εξουσιαστικών συμπεριφορών.


ΝΕΑ ΚΑΙ ΠΑΛΑΙΑ: Οι δαίμονες (στο θολωμένο μυαλό του)\nΟι δαίμονες (στο θολωμένο μυαλό του)\nΟι δαίμονες (στο θολωμένο μυαλό του Αλέξανδρου)...\n«Ακουγα τον δαίμονα μέσα στο κεφάλι μου από τα δεκαπέντε χρόνια μου. Με τυραννούσε και μου έλεγε πως ήμουν δικός του και θα έπρεπε να κάνω κάποια πράγματα γι' αυτόν, για να βρω τη γαλήνη που έψαχνα». Αυτά ήταν τα πρώτα λόγια που είπε στους αστυνομικούς του Τμήματος Ανθρωποκτονιών της Ασφάλειας Αττικής ο 22χρονος νεαρός από τη Γλυφάδα ο οποίος το βράδυ της Ανάστασης πολτοποίησε το κεφάλι μιας άστεγης γυναίκας, προκειμένου -τη μεγαλύτερη ημέρα της Ορθοδοξίας- να την κάνει... δώρο στον Σατανά.\nΟ 22χρονος Αλέξανδρος ζούσε σ' ένα σπίτι που είχε άμεση σχέση με την εκκλησία, καθώς η μητέρα του είναι γυναίκα φανατική με την πίστη, η οποία συχνά εκκλησιαζόταν και προσπαθούσε να στρέψει και τα παιδιά της στον δρόμο τις Ορθοδοξίας. Ισως το γεγονός αυτό να επηρέασε αρνητικά τον ήδη εύθραυστο Αλέξανδρο, που χάραξε μια διαταραγμένη πορεία, από τα θυμιατά στον Σατανά και από εκεί στην προσευχή κι ύστερα πάλι πίσω στο σκότος. Ο 22χρονος φέρεται να είναι ένα παιδί διαταραγμένο, χαμένο στην αιθαλομίχλη των ναρκωτικών, σύμφωνα με όσα λένε οι γονείς του αλλά και ο συνήγορός του Φαήλος Κρανιδιώτης, ο οποίος μιλά για έναν νεαρό με έντονα ψυχολογικά προβλήματα από την εποχή ακόμα που πήγαινε στο Γυμνάσιο.\nΟι περιπέτειές του\nΟι παρέες του άκουγαν μουσική που υμνούσε το σκότος και τον Σατανά, χωρίς βέβαια αυτό να σημαίνει πως οι φίλοι του ενστερνίζονταν τη μετέπειτα ενασχόλησή του με τη θρησκεία του σκότους. Το αντίθετο μάλιστα, προσπαθούσαν να τον τραβήξουν μακριά από τον λαβύρινθο του Σατανισμού, στον οποίο ο νεαρός έμπαινε -σταδιακά- όλο και πιο βαθιά, όπως το ίδιο έκανε και με τα ναρκωτικά.\nΣτην ηλικία των δεκαπέντε ετών ο Αλέξανδρος κάνει τη δεύτερη βουτιά της ζωής του σε βαθιά, σκοτεινά νερά. Ξεκινά να κάνει εντατική χρήση χασίς και στη συνέχεια σκληρών ναρκωτικών. Ηδη πιο μικρός «μύριζε» βενζίνη και έμπαινε όλο και περισσότερο στον κόσμο των παραισθήσεων, μέχρι που άρχισε να ανακαλύπτει το χασίς, το LSD και τα ηρεμιστικά χάπια. Την πρώτη «βουτιά» την είχε κάνει ήδη δύο χρόνια πριν, όταν στην ηλικία των δεκατριών ετών αρχίζει να διαβάζει και να ψάχνει θρησκευτικά ζητήματα, αποκτώντας τα πρώτα βιβλία για τη λατρεία του Εωσφόρου. Εκεί αρχίζουν και οι καβγάδες, αρχικά με τον αδελφό του, ο οποίος ανακαλύπτει τα βιβλία και τα πετάει στα σκουπίδια. Τα δύο παιδιά έρχονται στα χέρια και, σύμφωνα με πληροφορίες, στη φάση αυτή εκδηλώνεται η πρώτη μεγάλη βίαιη έκρηξη στον χαρακτήρα του Αλέξανδρου. Κατά τη διάρκεια του καβγά με τον αδελφό του, τη στιγμή που μπαίνει στη μέση η μητέρα του, ο Αλέξανδρος σπάει ένα μπουκάλι, την ακινητοποιεί και της βάζει το σπασμένο κοφτερό γυαλί στον λαιμό ζητώντας επιτακτικά να φύγει από το σπίτι ο αδελφός του.\nΗταν τα πρώτα σοβαρά δείγματα τόσο της διαταραχής που αντιμετώπιζε όσο και του μετέπειτα βίαιου χαρακτήρα που θα εκδήλωνε. Ηταν η πρώτη επίθεση στη μητέρα του (την οποία θεωρεί ότι τον πιέζει να πηγαίνει εκκλησία και να ασχολείται με τα θεία). Η διαταραχή μάλιστα διαγνώστηκε από τους γιατρούς και ο Αλέξανδρος βρέθηκε ένα βήμα πριν από τον εγκλεισμό του σε ψυχιατρείο, πλην όμως -και έπειτα από τις πεισματικές αρνήσεις του ίδιου- ο εγκλεισμός αυτός δεν πραγματοποιήθηκε ποτέ....\nΟι αναζητήσεις στον σκοτεινό κόσμο τις κόλασης συνεχίστηκαν τα επόμενα χρόνια, με την παράλληλη χρήση ναρκωτικών, σκληρών και μαλακών. Παράλληλα άρχισε σταδιακά να απομακρύνεται από την πραγματικότητα και τους φίλους του. Την ημέρα ήταν κλεισμένος στο δωμάτιό του διαβάζοντας βιβλία με αποκρυφιστικό περιεχόμενο, αναζητώντας παρόμοια θέματα στο διαδίκτυο και κάνοντας συνεχώς χρήση ναρκωτικών. Τα βράδια έφευγε από το σπίτι και τριγυρνούσε σε σκοτεινά μονοπάτια κάνοντας παρέα με τους δαίμονες και τις φωνές που τυραννούσαν το μυαλό του: «Τους άκουγα συνέχεια τους δαίμονες... Μου έλεγαν τι έπρεπε να κάνω για να δω το φως. Πίστευα πως πια δεν υπάρχει δρόμος επιστροφής... Με είχαν κάνει δικό τους και εγώ έπρεπε κάποια στιγμή να το αποδεχθώ, όπως και έγινε» έλεγε στους αστυνομικούς τις ώρες που ήταν πια στο κελί του για το έγκλημα που διέπραξε.\nΗ μαρτυρία μετά τη θυσία: «Είδα φως»\nΤο Πάσχα, την ημέρα της Ανάστασης, έπειτα από επικλήσεις που κάνει στον Σατανά, ζωγραφίζοντας με το δικό του αίμα τον «αριθμό του τέρατος», σκοτώνει την άτυχη γυναίκα που κοιμόταν σε διπλανό παγκάκι. Η επόμενη εμφάνισή του στο προφίλ του στο facebook είναι αποκαλυπτική για τον δρόμο που πια είχε διαλέξει οριστικά να πάρει: «Είδα φως μες στο σκοτάδι, σκοτάδι μες στο φως. Σουλάτσα στα στενά - εαυτός σκοτεινός, ενωμένος με τη δύναμη της αλλαγής, απαλλαγμένος από τα μη της ___ ζωής... kyrios dogmatikos» γράφει στις 5 Ιουνίου.\nΨάχνει πια έντονα να ενταχθεί σε επίσημη ομάδα σατανιστών, αναζητώντας τη μέσα από το διαδίκτυο, με αποτέλεσμα να καταλήξει σε συγκεκριμένο φόρουμ στο facebook, όπου πια ανοίγει τα χαρτιά του και μιλά ευθαρσώς για κάτι μεγάλο που έχει κάνει και για κάτι μεγαλύτερο που ψάχνει πια να κάνει, εν όψει της «μεγάλης γιορτής του σατανισμού», το θερινό ηλιοστάσιο. Ηταν έτοιμος να σκοτώσει κι άλλoν άνθρωπο, προκειμένου να τον προσφέρει θυσία στο «άγγελο του σκότους». Αυτή τη δεύτερη δολοφονία που σχεδίαζε, ευτυχώς, δεν πρόλαβε να την πραγματοποιήσει...\nΗ προσπάθεια να ερθει κοντά στη εκκλησία\nΤο 2013 φαίνεται ο Αλέξανδρος να κάνει μια στροφή στη ζωή του. Αρχίζει σιγά σιγά, με την προτροπή της μητέρας του, να επισκέπτεται την εκκλησία της περιοχής του, ενώ ξεκινούν κι επισκέψεις σε μοναστήρια. Στο δεύτερο προφίλ που διατηρεί στο facebook φαίνεται η αλλαγή των αναζητήσεών του, προς τη θρησκεία: «Σαν βροχή που πέφτει στην ξηρασία, εύχομαι τα δάκρυα να μαλακώσουν την καρδιά και να ξεριζώσουν τη σκληροκαρδία... Ετσι μένοντας εν μετανοία να αξιωθούμε την ουράνειο βασιλεία, να δοξάζουμε όλοι μαζί την Τριάδα την Αγία. Αμήν» γράφει στο χρονολόγιό του στις 4 Φεβρουαρίου του 2013.\nΠαράλληλα, αρχίζει να αναζητεί λόγους παρηγοριάς σε κηρύγματα ιερέων: «Η προσευχή θα φέρει την αυτογνωσία. Η αυτογνωσία θα φέρει την ταπείνωση, η ταπείνωση την προσευχή και πάει λέγοντας. Συνεχώς αυτό θα γίνεται.... Αν δεν έχεις άνθρωπε αγάπη, μη ζητάς την αγάπη - μην προσπαθείς να τη δώσεις, γιατί το μόνο που θα καταφέρεις είναι να πληγώσεις. Και να πληγωθείς, γιατί ζητάς αντάλλαγμα και ανταπόδοση, ενώ εσύ δεν έχεις δώσει κάτι, γιατί πολύ απλά δεν έχεις να δώσεις τίποτα παρά μόνο πάθη και ελαττώματα... Μετανόησε! Φύγε μακριά τουλάχιστον, να μη βλάψεις άλλο. Αναζήτησε την αγάπη, δηλαδή τον Θεό, και πάλεψε με τα πάθη σου να ενωθείς με τον δημιουργό σου και ύστερα θα μπορείς να αναπαύσεις τους γύρω σου όχι εσύ, αλλά η χάρις που θα ενοικεί σε εσένα... Προς το παρόν η καρδιά σου δεν χωράει αγάπη, εφόσον δεν έχεις δημιουργήσει χώρο γι' αυτήν παρά μόνο για το θέλημα και για τα φαρμακερά πάθη της κακίας με τα οποία πρόσκαιρα γλυκαίνεσαι. Μην απατάσαι όμως, η αληθινή αγάπη ου ζητεί τα εαυτής» σημειώνει στις αρχές του περσινού Ιανουαρίου.\nΛίγες εβδομάδες αργότερα, ωστόσο, σωπαίνει. Είναι η εποχή που ήδη έχει επανέλθει στους σκοτεινούς δρόμους και έχει εγκαταλείψει την προσπάθεια για τον δρόμο του Θεού.


Θεοφάνης Γκατζής : Καλό παράδεισο αείμνηστε πατριώτη Νίκο Χειλαδάκη! - Triklopodia\nΑΡΘΡΟΓΡΑΦΟΙ. ΘΕΟΦΑΝΗΣ ΓΚΑΤΖΗΣ. - 19 Αυγ 2021 - 11:48\nΈφυγε, προδομένος από την καρδιά του, ένας γνήσιος πατριώτης και εξαίρετος αρθρογράφος που ασκούσε αδέσμευτη και μαχητική δημοσιογραφία!\nΘα μας λείψουν τα εξαιρετικά του κείμενα που αφύπνιζαν τους Έλληνες!\nΚύριε Ιησού Χριστέ ανάπαυσoν την ψυχή του δούλου σου Νικολάου!\nΥπεραγία Θεοτόκε και Άγιοι του Θεού πρεσβεύετε υπέρ αναπαύσεως του κεκοιμημένου δούλου του Θεού Νικολάου!\nΥ.Γ. Το τελευταίο κείμενο του εκλιπόντος:


Τα διηγήματα εφ του 9 - Page 3 - Λογοτεχνία Επιστημονικής Φαντασίας - SFF.gr - Επιστημονική Φαντασία, Μυθοπλασία, Τρόμος\nΌχι δεν το ψειρίζεις, έχει μια βάση αυτό που γράφεις. Γενικά οι επιλογές των συγγραφέων για την αναπτυξη της δράσης στις ιστορίες με χρονοταξίδια παρουσιάζουν πολύ συχνά τέτοια "λογικά" κενά.\nΑπό την άλλη αν δεν τις κάνουν, δεν υπάρχει διήγημα. Είναι ένα πρόβλημα κι αυτό...\n«Απόλυτο Μηδέν» του Gareth D. Jones. 9 Νο 370 – 5/9/07. Μετάφραση Π. Κούστας και Χ. Καρακούδα.\nΗ αίσθηση που πήρα, και μόνο αίσθηση θα μπορούσε να είναι, ήταν σαν να βρισκόμουν σε συμπόσιο επιστημόνων. Με ένα κοκτέιλ στο χέρι, περιπλανιόμουν από πηγαδάκι σε πηγαδάκι προσπαθώντας να βρω μια συζήτηση που να καταλαβαίνω. Μια ομάδα μαθηματικών λέγανε αστείες εξισώσεις και ξεκαρδίζονταν στα γέλια. Εγώ δεν έπιανα ούτε ένα χι. Έπεσα και σε κάποιους που συζητούσαν ένα πείραμα που πήγε στραβά. Ήταν όπως φαίνεται ολοφάνερο από το στήσιμο και την εφαρμογή του πως το όλο πράγμα θα κατέληγε σε γκάφα. Με κοιτούσαν να δουν αν συμφωνώ και κουνούσα το κεφάλι μου συγκαταβατικά σαν τον ηλίθιο, προσποιούμενος πως «μα ναι, φως φανάρι.»\nΠρέπει να υπάρχουν κάποιες ειδικές προειδοποιήσεις στην αρχή παρόμοιων διηγημάτων. Απώλεσα πολύτιμη φαιά ουσία στο πείσμα μου να το διαβάσω όλο.\nEdit: Μια θερμή αναγνώριση στο ταλέντο και την υπομονή των μεταφραστών.\nEdited September 5, 2007 by DinoHajiyorgi\nΝαι, θα συμφωνήσω. Απόλυτο μηδέν. Βαρετό, έχει ξαναγραφεί κλπ. κλπ. Και πέραν τούτου, δεν ξέρω και αν στέκει επιστημονικά η αντιστροφή του χρόνου στο τέλος. Όχι ότι έχει και σημασία.\nΑλλά έχω διαβάσει και άλλα κακά και μέτρια διηγήματα στο 9. Δεν μου φαίνεται περίεργο, αν σκεφτείς ότι δημοσιεύει 50 το χρόνο. Είναι μέρος του παιχνιδιού. Παρακολουθείς και την κίνηση σε Ελλάδα και Ευρώπη έτσι. No problem.\nΓια το «Ο Δολοφόνος των Παιδιών» θα συμφωνήσω με το Ντίνο ότι ήταν λίγο-πολύ χαζομάρα· το proof of concept δεν είναι για δημοσίευση. Για το «Απόλυτο Μηδέν» θα διαφωνήσω με το Ντίνο· ήταν η απόλυτη χαζομάρα μεν, αλλά φαίνονταν εξαρχής ότι ήταν τζάμπα κόπος να καταπιαστείς με το scientific jargon για να το πάρεις χαμπάρι.\nEdited September 6, 2007 by Guardian of the RuneRing #1\nΤεύχος 371, «Ονειροπόλο Έθνος» του Paul Di Filipo. Μετάφραση Π. Κούστας και Χ. Καρακούδα.\nΑυτό μου άρεσε. Κάνει εντύπωση με χαμηλούς τόνους και χωρίς ένα μπαμ. Βλέπουμε ένα κομμάτι από το μέλλον, όχι πολύ μακρινό, πολύ κοντά στην σημερινή πραγματικότητα των sms και του ρόλου τους στο ανθρώπινο φλερτ.\nΈχω ξαναδιαβάσει παρόμοιες ιστορίες… όπου όμως οι συγγραφείς τους, τελείως κυνικά, αποκόπτουν τον ψυχρό μελλοντικό τους κόσμο από τις ανθρώπινες ανησυχίες που θα μπορούσαν να έχουν οι ήρωες τους. Εκεί, οι χαρακτήρες έχουν καταντήσει απάνθρωπα ρομπότ, ενσωματωμένα απόλυτα στον τεχνολογικό εφιάλτη της εποχής τους, αδύναμοι να νιώσουν κάποιο συναίσθημα γιατί – για κάποιον άγνωστο λόγο – δεν υπάρχει σύνδεση μνήμης με το παρελθόν.\nΕίναι μια οπτική που δεν μοιράζομαι, όχι όταν σήμερα με τυραννούν συναισθήματα που τα βίωναν άνθρωποι και 2500 χρόνια στο παρελθόν. Ο Paul Di Filipo - μήπως επειδή είναι αμερικανάκι; - δεν ντρέπεται να φανεί συναισθηματικός και να θέσει ανησυχίες στην ηρωίδα του για το που βαδίζουν οι ανθρώπινες σχέσεις σήμερα – στο μέλλον. Επικροτώ λοιπόν. Η απόσταση που διασχίζει η Σίρι στο τέλος του διηγήματος είναι για μένα ό,τι περίμενα να μου πει η ιστορία από την στιγμή που ξεκινάει. Πως πήγαινε το σλόγκαν σε εκείνη την διαφήμιση του Cutty Sark; Ποια είναι η μεγαλύτερη απόσταση;\nNα επισημάνω μόνο πως ο original τίτλος (daydream nation) είναι -κατά δήλωση του συγγραφέα - "δανεισμένος" από το έκτο άλμπουμ των Sonic Youth.\nΒλέπουμε ένα κομμάτι από το μέλλον, όχι πολύ μακρινό, πολύ κοντά στην σημερινή πραγματικότητα των sms και του ρόλου τους στο ανθρώπινο φλερτ. Έχω ξαναδιαβάσει παρόμοιες ιστορίες? όπου όμως οι συγγραφείς τους, τελείως κυνικά, αποκόπτουν τον ψυχρό μελλοντικό τους κόσμο από τις ανθρώπινες ανησυχίες που θα μπορούσαν να έχουν οι ήρωες τους. Εκεί, οι χαρακτήρες έχουν καταντήσει απάνθρωπα ρομπότ, ενσωματωμένα απόλυτα στον τεχνολογικό εφιάλτη της εποχής τους, αδύναμοι να νιώσουν κάποιο συναίσθημα γιατί ? για κάποιον άγνωστο λόγο ? δεν υπάρχει σύνδεση μνήμης με το παρελθόν.\nH μια οπτική να δεις το διήγημα, η θετική. Η αρνητική είναι ότι η "ανησυχία" του συγγραφέα είναι εφηβική. "Θα γίνουμε έτσι λοιπόν; Ας διαβούμε την απόσταση που μας χωρίζει από τον απέναντι, ας τον κοιτάξουμε, ας μιλήσουμε ανθρώπινα". Κάπως έτσι. Δεν με αγγίζει ως ανησυχία. Ναι, γύρω υπάρχουν άνθρωποι που στέλνουν 30 sms την ημέρα, αλλά πριν είκοσι χρόνια υπήρχαν άλλοι που αλληλογραφούσαν με pen pal. Ο κόσμος αλλάζει, ο τρόπος επικοινωνίας αλλάζει, αλλά πάντα θα υπάρχει το ζευγάρι που νόμιζε ότι ταίριαζε επειδή γνωρίστηκε με ένα fancy τρόπο, και τελικά η σχέση απότυχε. Θα συμφωνήσω ότι ήταν καλογραμμένο. Αλλά δεν θα έψαχνα να διαβάσω άλλο Ντι Φίλιπο, όχι από αυτό το διήγημα.\nΥΓ. Προσέξατε; Ήταν δικό του το διήγημα που δημοσιεύθηκε στο πρώτο "9". Ιστορικός...\nΚίτρινη ρε, σου βγάζω κίτρινη κάρτα!\nΌχι και "εφηβικός" ο Di Filippo!\nΗ ηρωίδα του είναι έτσι. Καλό παιδί, καλό ταξίδι, καλό πάσχα... που λέμε. Άμα βγάλει το μπίντι, το ρετιρέ είναι ακατοίκητο. Δεν βλέπεις τι φλασάκια φτιάχνει η ίδια; Χορεύουμε με τον παρτενέρ και κερδίζουμε διαγωνισμούς, ο Κόσμος της Πάτυ σε όλο του το μεγαλείο!\nΚι όμως ο μάγκας την ακολουθεί, αναλύει άψογα τον εσωτερικό της κόσμο και στο τέλος καταφέρνει να την κάνει να εξελιχθεί...\nΆντε μαζεύω την κίτρινη τώρα.\nΜην το μαλώνεις το παιδί PiKei, δεν φταίει. Την τελευταία φορά που ο nikosal συμφώνησε μαζί μου σε κριτική διηγήματος ξέρεις πόσοι φούρνοι γκρεμίστηκαν στη Σύρο; Ε, τι να κάνει πια;\nΧαχα τι να σου πω Πικεϊκόπουλο; Δεν θυμάμαι να έχω διαβάσει άλλο Ντι Φίλιπο, ίσως αν είχα να ήμουν υποψιασμένος. Αλλά αυτό έτσι μου φάνηκε, εφηβικό. "Καλή ανάσταση, καλό κατευόδιο, καλά να περάσεις", που λες και εσύ.\nΑλλά ήταν και το άλλο που λέει η γραία από την Εύβοια: Είδα ότι του άρεσε και έτρεξα να το σχολιάσω αρνητικά. Έχουμε ανταγωνισμό. Για αυτό και θα του βγάλω τα μάτια στο write off.\nΆαα δεν το ήξερα ότι φτιάξαμε λέσχη ανάγνωσης και σχολιασμού διηγημάτων του 9 και έχασα το χθεσινό τεύχος. Θα τα πούμε στο επόμενο τότε.\nΝτίνο, τέλειωνε, διάβασε και το σημερινό και κρίνε το, σε περιμένω τόση ώρα για να γράψω ακριβώς το αντίθετο.\n«Ο Ατελής» του W.J. Maryson, σε μετάφραση Π. Κούστα και Χ. Καρακούδα. Τεύχος 372 – 19/09/07\nΤι συμβολικός τίτλος. Σχεδόν με εκφράζει. Αυτό το διήγημα μου έδωσε μια περίεργη αίσθηση και σχεδόν νιώθω πως δεν μπορώ να διατυπώσω μια ολοκληρωμένη γνώμη πάνω του.\nΈχουμε, κατά την δική μου άποψη, δύο διηγήματα εδώ. Το πρώτο μέρος μιας ιστορίας που είναι από τα αγαπημένα μου σκηνικά (ναυαγός σε άγνωστο πλανήτη), και το τελευταίο μέρος άλλου διηγήματος, σχετικό με την αναζήτηση του νοήματος της ζωής (του Θεού) στο κυριολεκτικό, και πέραν αυτού, Σύμπαν.\nΓιατί δεν δένουν; Δεν ξέρω. Αρχίζοντας να το διαβάζω μου έστρωνε τον δρόμο για άλλα μυστήρια, σχετικά με τον πλανήτη ίσως. Ο ήρωας δεν παρουσιάζει καμία από τις ανησυχίες στις οποίες του έρχονται οι απαντήσεις πιάτο στο τέλος. Και το δεύτερο μέρος του διηγήματος θα μπορούσε να είναι η ολοκλήρωση σε δεκάδες άλλες ενάρξεις από αυτή που ξεκινάει εδώ ο συγγραφέας.\nSorry, σε μένα τουλάχιστο, δεν το πούλησε.\nΌντως, αλλού πήγαινε και αλλού κατέληξε.\nΗ πρώτη παράγραφος που περιγράφει το σκάφος του ναυαγού πιστεύω ότι είναι το λιγότερο πιστικό πράγμα. Αν μια νανο-ίνα είναι να σπάει μία στις χίλιες τότε γιατί το βάζεις σε διαστημικό σκάφος; Κι έτσι απλώς πετάνε ένα πυρήνα σύντηξης; Χωράει στα χέρια αυτό;\nΠάντως ενδιάφερον έχει η θεωρία ότι τελικά εμείς μπορεί να είμαστε το τέλειο (καλά στο δίηγημα λέει για τα νοήμοντα σκάφη, αλλά εγώ το τραβάω λίγο) και ο Θεός να είναι κάτι το ατελές.\nEdited September 19, 2007 by twocows\nok, μόλις το διάβασα και θα συμφωνήσω και με τους δυο. Ελάχιστα έχω να προσθέσω, όπως πχ. ότι κατά τη γνώμη μου το πέρασμα από τα πρώτα λεπτά του ναυαγού στο νησί, ως τον 9ο χρόνο είναι απότομο, σε τέτοιες περιπτώσεις κανονικά μπαίνει ένας αστερίσκος, κάτι τέλος πάντων ανάμεσα στις δύο παραγράφους, αλλιώς ο αναγνώστης ψάχνεται. Ή, ότι το σκάφος είναι αρκετά αμήχανο για "τέλειο", επίσης αναρωτιέμαι πού βρήκε το ναυαγό, γιατί αν πράγματι ήξερε ότι αυτός ήταν στον πλανήτη, δεν θα χρειαζόταν τη φωτοβολίδα (φαινόταν ότι θα τον προσπερνούσε χωρίς αυτή).\nΕρώτηση: Μήπως το δεύτερο μέρος είναι στο μυαλό του ναυαγού, που ταλαιπωρείται από "διανοητικό χάος";\n«Το Ίδιο Κάνει» του Κώστα Χαρίτου. 9 - τεύχος 374, 3 Οκτωβρίου 2007.\nΔεν έχω πολλά λόγια. Μου άρεσε. Είναι πράγματι καλό, κυρίως και για την ιδέα του. Η απόδοση της ιδέας ήταν λίγο παρακινδυνευμένη για τα γούστα μου – Είναι πάντα πρόβλημα να θέλεις να δώσεις στον αναγνώστη πληροφορίες για το φόντο μέσα από διάλογους. Έχουμε δηλαδή τρεις κολλητούς φίλους που συναντιούνται και κάνουν μια συζήτηση που… δεν έχουν ξανακάνει ποτέ μέχρι τότε ή απλά πρέπει να πιστέψουμε πως επαναλαμβάνονται. Είναι καμιά φορά κι αυτό ένας αναγκαίος τρόπος. – αλλά ο συγγραφέας με παραμυθιάζει σωστά και μου το πουλάει πετυχημένα.\nΣυνήθως η γενιά των ipod με την ορολογίες της μου τη δίνει κάπως, εδώ όμως δεν με ένοιαξε, κυρίως για τον λόγο που γράφτηκε το διήγημα. Ξανά, ήταν πολύ καλό.\nΣυμφωνώ. Θα πρέπει όμως να επισημάνω πως είναι αντιγαύρικο στο τέλος.... Και αν η θύρα 7 δεν δει το θετικό (ο γαύρος υπάρχει και στο μέλλον) φοβάμαι πως ο Χαρίτος θα πρέπει να αρχίσει να αποφεύγει το Πασαλιμάνι.\nΜπορεί κάποιος να αναλύσει λίγο περισσότερο γιατί του άρεσε τόσο πολύ η ιδέα του συγκεκριμένου κειμένου; Ευχαριστώ προκαταβολικά.\n(θα έσκαγα αν δε ρωτούσα)\nΘα απαντήσω για τον εαυτό μου, μια καθαρά υποκειμενική άποψη.\nΜου αρέσει η «μνήμη». Μου αρέσει να βλέπω ντοκιμαντέρ από β’ παγκόσμιο πόλεμο, τα «σαν σήμερα πριν 20 χρόνια», να βλέπω History Channel, ανασκαφές για την ανακάλυψη του παρελθόντος κλπ. Αυτή η ματιά πίσω – και πως φεύγουν ορισμένα πράγματα στη σκόνη του χρόνου, μου γαργαλάει την φαντασία σχετικά με αυτά που βλέπω γύρω μου σήμερα και που θα βρίσκονται στο μέλλον.\nΜε συγκλονίζει μια γκραβούρα εποχής που δείχνει το εσωτερικό του Κολοσσαίου της Ρώμης από τον Μεσαίωνα χορταριασμένο, με κατσίκια να βόσκουν μέσα, πόσο μάλλον γκραβούρες από την Τουρκοκρατούμενη Ελλάδα με τα αρχαία ερείπια σαν μέρος της υπαίθρου. Το συγκλονιστικό, πέρα από το χαμένο μεγαλείο, είναι η παντελή άγνοια εκείνου του παρελθόντος από τους ντόπιους που βλέπεις μέσα στην γκραβούρα. Μού’ρχεται να μπω στον πίνακα και να τους αρχίσω στα χαστούκια.\nΤώρα, βλέπεις καθόλου την κωμική σειρά Friends; Γιατί θεωρούν όλοι τον Ρος βαρετό; Επειδή του αρέσει να βλέπει τέτοια ντοκιμαντέρ. Έχεις δει πως αντιδρούν οι φίλοι του μόλις αρχίζει να τους εξηγεί πχ πως πήρε το όνομα του ένας κομήτης που μαζεύτηκαν να παρακολουθήσουν ένα βράδυ; Είναι κωμικό αλλά πολύ κοντά στην σημερινή πραγματικότητα.\nΈχω έναν φίλο που κάποτε τον ρώτησα αν ήξερε ποια είναι η Άννα Φρανκ. Μου απάντησε «Αυτή που κάψανε δεν είναι;» εννοώντας την Ζαν ντ’Αρκ. Έχει ολοκληρωτική άγνοια ένα σωρό άλλων ιστορικών γεγονότων. Είναι άτομο που δεν γουστάρει καθόλου να διαβάζει. Μπορούμε να αναρωτηθούμε «το χρειάζεται»; Δουλεύει στην διαφήμιση και βγάζει τόνους χρήματα. Και για άλλους πολλούς λόγους, πάρα πολλοί άνθρωποι σήμερα στην κοινωνία μας, δυστυχώς κυρίως νέοι, αγνοούν πολλά παρόμοια.\nΚαι αυτό ακριβώς μας λέει το διήγημα. Από την στιγμή που φτάσουμε στο σημείο να λένε αρκετοί από εμάς «όχι δεν ξέρω ποιοι σχεδίασαν και έχτισαν τον Παρθενώνα, και τι με νοιάζει, στα τέτοια μου» το κτίσμα του Παρθενώνα καταργείται.\nΤι «Άννα Φρανκ» τι «Ζαν ντ’Αρκ»; Το ίδιο κάνει.\nΕύχομαι να κατάλαβες τουλάχιστο γιατί άρεσε σε μένα.\nEdited October 4, 2007 by DinoHajiyorgi\nΕκτός από το επίπεδο της μνήμης που τόσο εύστοχα - αν και εντελώς ανορθόδοξα - κάλυψε επαρκώς ο Dino, έχω να προσθέσω δύο ακόμα στοιχεία.\nΑ) Την υποχθόνια ειρωνία που διατρέχει ολόκληρο το κείμενο χωρίς πουθενά να καταλήγει σε "εξυπνακισμό" και την ποσότητα της πληροφορίας που με τον τρόπο αυτό μεταφέρει ο συγγραφέας στον αναγνώστη, αποφεύγοντας την βαρεμάρα.\nΒ) Την πρώτη παράγραφο που λιτά, αλλά αποτελεσματικά, ορίζει τον χώρο της δράσης (Βράχος του Αρείου Πάγου απέναντι από την Ακρόπολη) μεταφέροντας όχι την εικόνα, αλλά την "αίσθηση" του τόπου.\nΑπ΄τη στιγμή που φτάσουμε; Σαν πολύ αισιόδοξο το ακούω. Αμφιβάλλω ότι αν πιάσεις 10 τυχαίους ανθρώπους στο δρόμο έστω και οι μισοί θα μπορούν να σου πούν ποιοι ήταν ο Ικτίνος και ο Καλλικράτης. Ίσως οι μισοί σου πουν ότι φτιάχτηκε επί Περικλή αλλά και για αυτό δεν πάω στοίχημα. Πως να το κάνουμε. Η ιστορία δεν είναι ακριβώς της μόδας σήμερα... και όχι μόνο η ιστορία.\nΆσχετη ερώτηση αλλά μια και περί 9 ο λόγος πως μπορεί να βρεί κανείς παλιά τεύχη ή τουλάχιστον τις ιστορίες στα εν λόγω τεύχη;\nΕπικοινώνησε με το "9", έχουν αρκετά τεύχη, όχι τα πρώτα πάντως. Δεν γνωρίζω αν τα πουλάνε, σε ποια τιμή κλπ.\nΔεν έχω δει τα διηγήματα που μπαίνουν στο 9 δημοσιευμένα κάπου αλλού ή ανεβασμένα σε κάποια ιστοσελίδα. Που σημαίνει ότι μπορείς να τα διαβάσεις μόνο στο περιοδικό. Για αυτό και εμείς τα διαβάζουμε κάθε Τετάρτη και τα σχολιάζουμε...\nΓιάννης Στάγκος : Τι θα αφήσω φεύγοντας. 9 - τεύχος 375 - 10 Οκτωβρίου 2007.\nΜια διαθήκη σε πρωτοπρόσωπη αφήγηση του ήρωα. Λίγες λέξεις και μια αίσθηση εγκλωβισμού. Αυτά είναι τα κύρια χαρακτηριστικά του διηγήματος του Στάγκου.\nΤο διήγημα μου άρεσε. Θεωρώ πως υπηρετεί πιστά τον στόχο του, δεν "χάνεται" και μεταδίδει με επάρκεια τις πληροφορίες για τον κόσμο που επιδιώκει να περιγράψει ο συγγραφέας.\nΤα υπόλοιπα τα αφήνω για τους γνωστούς σχολιαστές του τόπικ. Ακούει η Σύρος κι η Χαλκίδα;\nΆψογα γραμμένο, ένα πανέμορφο και μελαγχολικό κείμενο. Σα σοκολάτα μπίτερ, μου άφησε μια πικρή γεύση χωρίς να μετανιώνω που το διάβασα. Μου άφησε όμως πολλά γιατί;\nΓιατί ο θάνατος σαν επιλογή; Η ζωή τον καιρό του ήρωα δείχνει αρκετά αβίωτη. Καλώς. Γιατί τότε η επιλογή της μεταμόρφωσης αντί του θανάτου; Τι προσφέρει η νέα ζωή σε ηλεκτρική μορφή; Σίγουρα όχι ανθρωπιά όπως μας πληροφορεί ο ήρωας.\nΉ κάτι δεν πρόσεξα ή δεν έπρεπε να ρωτάω.


τα ψηφιακά πρωτάκια πάνε στη δευτέρα!!: Το Θεατρικό μας για το Πολυτεχνείο!\nΤο Θεατρικό μας για το Πολυτεχνείο!\nΑγαπημένο μου ιστολόγιο, η τάξη μας έχει πολύ καλούς ηθοποιούς τελικά και αυτό το καταλαβαίνει κάποιος, αν παρακολουθήσει τη μικρή παραστασούλα μας για την επέτειο του Πολυτεχνείου! Όλα τα παιδάκια δίνουν το καλύτερό τους εαυτό!! Αύριο θα ανεβάσουμε τη διασκευούλα που κάναμε για το θεατρικό "Το καφενείο η Ελλάς", ένα έξυπνο κείμενο που με όμορφο και λιτό τρόπο παρουσιάζει τα γεγονότα του Πολυτεχνείου μέσα από τα μάτια ενός μικρού καταστηματάρχη και των θαμώνων του μαγαζιού του. Τα παιδάκια έμαθαν πολύ καλά τους ρόλους τους και αύριο είναι έτοιμα να φωνάξουν "ΨΩΜΙ-ΠΑΙΔΕΙΑ-ΕΛΕΥΘΕΡΙΑ", όπως έκαναν εκείνοι οι σπουδαίοι-οι πιο πολλοί κρυμμένοι στην αφάνεια-άνθρωποι της εποχής εκείνης.\nΚΑΦΕΝΕΙΟ Η ΕΛΛΑΣ-17 from Eleni Chrisanthakopoulou\nΤα τραγούδια με τη σειρά που κούγονται μέσα στο θεατρικό κείμενο:\n"Το καφενείο η Ελλάς"\n" Ο μέρμηγκας"\nΤα περιστέρια του Πολυτεχνείου\nΑπό τις πρόβες μας\nΟ πιο καλός ο καφετζής είναι ο Γιάννης μας!\nΣτο μικρό του το καφενεδάκι!\nΤα μικρά μας χορεύουν τον μέρμηγκα!\nΑναρτήθηκε από Ελένη Χρυσανθακοπούλου στις 1:37 π.μ.\nΕτικέτες α'-στ' τάξη 2014-15 , Πολυτεχνείο


"Εγκώμιο της μεταμόρφωσης"\nHome Εξαιρετικά κείμενα Ελεύθερος Στοχασμός "Εγκώμιο της μεταμόρφωσης"\nΕμφανίσεις Περιεχομένου : 3505731\nΕγκώμιο της μεταμόρφωσης\nΣε τι μπορούμε να ελπίζουμε στους καιρούς της κρίσης; Στη δυνατότητα μιας «μεταμόρφωσης», απαντάει ο Εντγκάρ Μορέν με ένα άρθρο του που δημοσιεύτηκε πρόσφατα στην εφημερίδα «Le Monde».\nΓράφει χαρακτηριστικά ο Γάλλος φιλόσοφος: «Όταν ένα σύστημα είναι ανίκανο να επιλύσει τα ζωτικά του προβλήματα, παρακμάζει, διαλύεται ή κατορθώνει να υποκινήσει ένα μετασύστημα ικανό να τα επιλύσει, δηλαδή μετασχηματίζεται. Το σύστημα Γη είναι ανίκανο να οργανωθεί για να επιλύσει τα ζωτικά του προβλήματα: πυρηνικοί κίνδυνοι, υποβάθμιση της βιόσφαιρας, παγκόσμια οικονομία χωρίς κανόνες, επιστροφή των λιμών, εθνο-πολιτικο-θρησκευτικές συγκρούσεις που τείνουν να μετατραπούν σε συγκρούσεις πολιτισμών. Η διεύρυνση και η επιτάχυνση όλων αυτών των διαδικασιών μπορούν να θεωρηθούν ως το ξέσπασμα ενός τρομερού αρνητικού feedback, μέσα από το οποίο ένα σύστημα διαλύεται αθεράπευτα. Το πιθανό είναι επομένως η διάλυση. Το απίθανο αλλά εφικτό είναι η μεταμόρφωση.\nΤι είναι μια μεταμόρφωση; Βλέπουμε άπειρα παραδείγματά της στο ζωικό βασίλειο. Η κάμπια που κλείνεται μέσα σε μια χρυσαλλίδα αρχίζει μια διαδικασία που είναι διαδικασία καταστροφής αλλά και αυτοανασυγκρότησης, με βάση μια οργάνωση και μια μορφή -την πεταλούδα- η οποία είναι κάτι άλλο από την κάμπια, παρ' όλο που παραμένει κάμπια. Η διαμόρφωση των ιστορικών κοινωνιών στη Μέση Ανατολή, την Ινδία, την Κίνα, το Μεξικό, το Περού, αποτελεί μια μεταμόρφωση η οποία με αφετηρία ένα σύνολο αρχαϊκών κοινωνιών κυνηγών-τροφοσυλλεκτών παρήγαγε τις πόλεις, το κράτος, τις κοινωνικές τάξεις, την ειδίκευση της εργασίας, τις μεγάλες θρησκείες, την αρχιτεκτονική, τις τέχνες, τη λογοτεχνία, τη φιλοσοφία. Παρήγαγε όμως και ό,τι χειρότερο: τον πόλεμο, τη δουλεία. Με τον 21ο αιώνα τίθεται το πρόβλημα του μετασχηματισμού των ιστορικών κοινωνιών σε μια νέου τύπου κοινωνία-κόσμο, που θα ενσωματώνει τα κράτη-έθνη χωρίς να τα καταργεί. Επειδή η συνέχιση της ιστορίας, δηλαδή των πολέμων, από κράτη που διαθέτουν όπλα καταστροφικής εκμηδένισης οδηγεί στην καταστροφή της ανθρωπότητας. Ενώ για τον Φουκουγιάμα οι δημιουργικές ικανότητες της ανθρώπινης εξέλιξης έχουν εξαντληθεί με την αντιπροσωπευτική δημοκρατία και τη φιλελεύθερη οικονομία, οφείλουμε να σκεφτούμε ότι αντίθετα είναι αυτή η ιστορία που θα εξαντληθεί και όχι οι δημιουργικές ικανότητες της ανθρωπότητας.\nΗ ιδέα της μεταμόρφωσης, πιο πλούσια από την ιδέα της επανάστασης, διατηρεί τον ριζικό χαρακτήρα της αλλαγής αλλά τη συνδέει με τη συντήρηση (της ζωής, της κληρονομιάς, των πολιτισμών). Σήμερα πρέπει να επανεξεταστούν τα πάντα. Τα πάντα πρέπει να κάνουν μια νέα αρχή. Και στην πραγματικότητα όλα έχουν ξαναρχίσει χωρίς να το γνωρίζουμε. Βρισκόμαστε στο στάδιο των απαρχών: μέτριων, αθέατων, περιθωριακών, διάσπαρτων. Επειδή υπάρχει ήδη, σε όλες τις ηπείρους, μια δημιουργική μαγιά, μια πολλαπλότητα τοπικών πρωτοβουλιών που κινούνται στην κατεύθυνση της οικονομικής ή πολιτικής ή γνωσιακής ή εκπαιδευτικής ή ηθικής αναγέννησης. Αυτές οι πρωτοβουλίες δεν γνωρίζουν η μία την άλλη, καμιά κυβέρνηση δεν τις προτείνει, κανένα κόμμα δεν μιλάει γι' αυτές. Αλλά αυτές είναι το φυτώριο του μέλλοντος. Το ζητούμενο είναι να αναγνωρίσουμε αυτούς τους πολλαπλούς δρόμους που θα μπορέσουν να διαμορφώσουν τη νέα ζωή. Οφείλουμε μόνο να απελευθερωθούμε από την ηγεμονική σκέψη. Να παγκοσμιοποιούμε και να αποπαγκοσμιοποιούμε, να αναπτυσσόμαστε και να αποαναπτυσσόμαστε.\n"Ανάπτυξη/αποανάπτυξη", για παράγειγμα, σημαίνει ότι χρειάζεται να αναπτύξουμε τις υπηρεσίες, την πράσινη ενέργεια, τις δημόσιες μεταφορές, την αλληλέγγυα οικονομία, τη βιολογική γεωργία, αλλά να περιορίσουμε την καταναλωτική τοξίνωση, τις βιομηχανικές τροφές, την παραγωγή αντικειμένων μιας χρήσης, την κυκλοφοριακή συμφόρηση. Ο στόχος δεν είναι πλέον η ανάπτυξη των υλικών αγαθών, της αποτελεσματικότητας, της αποδοτικότητας, αλλά και η μεγάλη επιστροφή στην εσωτερική ζωή, στην προτεραιότητα της κατανόησης, της αγάπης και της φιλίας. Δεν αρκεί πλέον να καταγγέλλουμε. Τώρα οφείλουμε να διατυπώνουμε τις ιδέες μας. Δεν αρκεί να υπενθυμίζουμε τον επείγοντα χαρακτήρα της κατάστασης. Χρειάζεται να αρχίσουμε να ορίζουμε τους δρόμους που οδηγούν στη ζωή. Εδώ είναι που προσπαθούμε να δώσουμε τη συμβολή μας.\nΠοιοι είναι οι λόγοι για να ελπίζουμε; Διατυπώνουμε πέντε απ' αυτούς:\n1. Η εμφάνιση του απίθανου. Όπως η νικηφόρα αντίσταση της μικρής Αθήνας στην τρομερή δύναμη των Περσών ήταν ελάχιστα πιθανή και επέτρεψε τη γέννηση της δημοκρατίας και της φιλοσοφίας, εξίσου απρόσμενη ήταν η αναχαίτιση της γερμανικής επίθεσης στις πύλες της Μόσχας το φθινόπωρο του 1941 και απίθανη η αντεπίθεση του στρατηγού Ζούκοφ, που άρχισε στις 5 Δεκεμβρίου, την οποία ακολούθησε τρεις μέρες μετά η επίθεση στο Περλ Χάρμπορ, που έκανε τις Ηνωμένες Πολιτείες να μπουν στον Παγκόσμιο Πόλεμο.\n2. Οι παραγωγικές/δημιουργικές αρετές της ανθρωπότητας. Όπως στο ενήλικο ανθρώπινο σώμα υπάρχουν κύτταρα με τα πολυσθενή χαρακτηριστικά των εμβρυακών κυττάρων, τα οποία όμως παραμένουν αδρανή, έτσι και σε κάθε ανθρώπινη ύπαρξη, σε κάθε ανθρώπινη κοινωνία, υπάρχουν αναγεννητικές, παραγωγικές και δημιουργικές αρετές σε κατάσταση νάρκης ή αδράνειας.\n3. Οι αρετές της κρίσης. Όπως οι οπισθοδρομικές ή διαλυτικές δυνάμεις έτσι και οι παραγωγικές και δημιουργικές δυνάμεις αφυπνίζονται μέσα στην πλανητική κρίση της ανθρωπότητας.\n4. Οι αρετές του κινδύνου. "Εκεί όπου μεγαλώνει ο κίνδυνος μεγαλώνει και αυτό που σώζει". Η υπέρτατη ευκαιρία συνδέεται αδιαχώριστα με τον υπέρτατο κίνδυνο.\n5. Η χιλιόχρονη προσδοκία της ανθρωπότητας για αρμονία. (Παράδεισος, ουτοπίες, ιδεολογίες, νεανική εξέγερση της δεκαετίας του '60). Αυτή η προσδοκία ξαναγεννιέται μέσα στο πλήθος των πολλαπλών και διάσπαρτων πρωτοβουλιών, που θα μπορούσαν να τροφοδοτήσουν τους μεταρρυθμιστικούς δρόμους (...)». *\nΑπό το «Σημειωματάριο Ιδεών» του Θανάση Γιαλκέτση\nΠεριοδικό Επτά, Εφημερίδα Ελευθεροτυπία, 11-04-2010\nΤελευταία Ενημέρωση στις Σάββατο, 17 Απρίλιος 2010 14:22


PAPERS,PLEASE! | Ragequit.gr\nΣτέφανος Κουτσούκος Send an email 13 Αυγούστου, 2013\nΛεβεντιές αδράχτε γουίσκι γιατί αυτό θα είναι καλό.\nΤο Papers, Please! αποτελεί δημιουργία του Lucas Pope και είναι το απόλυτο gaming ισοδύναμο του να βιώνεις ένα πρώτης τάξεως πολιτικό θρίλερ της δεκαετίας του ’70, μείον το Robert Redford λόγω περιορισμένου budget. Η αλήθεια είναι πως όταν πρωτοάκουσα για τον τίτλο, στράβωσα άσχημα τα μούτρα μου. Ένας εξομοιωτής…γραφειοκρατίας; Οι πρώτες πληροφορίες έκαναν λόγο για ένα παιχνίδι όπου θα χειριζόμασταν έναν συνοριοφύλακα κάποιας μυθικής χώρας του πρώην Ανατολικού μπλόκ και σκοπός μας θα ήταν να ελέγχουμε τα χαρτιά όλων όσων επιθυμούσαν να εισέλθουν στην ένδοξη πατρίδα μας, Αρστότσκα.\nΌσο προχωράτε, τόσο περισσότεροι κανόνες προστίθενται, τόσο περισσότερες παράμετροι που επηρρεάζουν τα πάντα…\nΤο μόνο χειρότερο ή πιο βαρετό, θα ήταν αν μπορούσαμε να καλέσουμε και διμοιρίες των ΜΑΤ ή άγρια σκυλιά για να προγκήξουμε περαιτέρω τους δυστυχισμένους ανθρώπους που περίμεναν στα σύνορά μας. Η ιδέα και μόνο, με απωθούσε. Και μετά ήρθε ο review κώδικας. Και τις τελευταίες δυο ημέρες δεν μπορώ πραγματικά να σκεφτώ ο,τιδήποτε άλλο. Το Papers, Please είναι μεγαλοφυές, ρηξικέλευθο και το καλύτερα απ’όλα, ένα διαβολεμένα εθιστικό παιχνίδι.\nΤα γραφικά του θυμίζουν αρκετά τίτλο δημιουργημένο με την AGS μηχανή αλλά το Papers, Please χρησιμοποιεί τη σαφώς πιο ευέλικτη Haxe/NME, κάτι που επιτρέπει στον χειρισμό να είναι ιδιαίτερα απλός και αυτοεπεξηγηματικός. Ουσιαστικά ελέγχουμε ολόκληρο το παιχνίδι με το mouse και μόνο και όλες μας οι ενέργειες εκτελούνται μέσω λίγων κλίκς ή drag & drop κινήσεων. Είναι ευχής έργον που ο χειρισμός είναι τόσο απλός, γιατί όπως θα διαπιστώσετε σε λιγάκι, το ίδιο το gameplay είναι περίπλοκο στα όρια σκληρού puzzle game.\nH χαρούμενη οθόνη που συνοδεύει κάθε πιθανό φρικτό τέλος μας.\nΗ κυρίως οθόνη δράσης χωρίζεται σε τρία κομμάτια. Πάνω πάνω βλέπουμε μια αναπαράσταση του φυλακίου μας, φούλ κομπλέ με ένοπλους φρουρούς και την τεράστια και ατελείωτη ουρά ανθρώπων που θέλουν να εισέλθουν στη χώρα μας. Κάτω και αριστερά έχουμε το γκισέ μας όπου εμφανίζεται ο εκάστοτε πολίτης μαζί με κάποια βασικά στοιχεία, όπως και το inventory μας για την εκάστοτε ημέρα και στα δεξιά είναι ο “χώρος εργασίας” μας όπου μπορούμε να ελέγχουμε τα επιμέρους στοιχεία που χρειαζόμαστε.\nΞεκινάμε το παιχνίδι λοιπόν έχοντας κληρωθεί στο επάγγελμα του συνοριοφύλακα, με ελάχιστα χρήματα και μια μεγάλη οικογένεια πίσω μας, σε μια άθλια εργατική κατοικία. Η ημέρα μας ξεκινά με το φύλλο της τοπικής εφημερίδας να μας ανακοινώνει τις σημαντικότερες ειδήσεις και την Ημερήσια Διαταγή από τα κεντρικά η οποία ουσιαστικά καθορίζει τις παραμέτρους του gameplay για εκείνη την ημέρα.\nΤο παιχνίδι ξεκινά αρκετά απλά, με πολύ χαλαρά μέτρα ασφαλείας και ένα μίνιμουμ ελέγχου να απαιτείται στα διαβατήρια. Έρχεται δηλαδή κάποιος στο γκισέ, δίνει το διαβατήριό του, ελέγχουμε πως όλα τα στοιχεία του ανταποκρίνονται στην πραγματικότητα και εγκρίνουμε ή αρνούμαστε την είσοδό του στη χώρα. Ακούγεται απλό έτσι; Οριακά βαρετό; Σε φάση “Μποράτσο αγόρι μου τί κάπνιζες και έβαλες τέτοιο βάθμο;”. Πραγματικά, αν κάποιος έκρινε το παιχνίδι από τα πέντε πρώτα λεπτά του, αυτή την εντύπωση θα σχημάτιζε, Τακτικέ Αναγνώστη.\nΣε ορισμένες περιπτώσεις θα χρειαστεί να ψάξουμε γυμνούς τους υποψήφιους για είσοδο. Όταν ανακαλύψουμε μισό κιλό C-4 δεμένο στο μπούτι τους, ζορίζουν αισθητά τα πράγματα.\nΌταν γινόμαστε μάρτυρες της πρώτης τρομοκρατικής επίθεσης στα σύνορα, εντελώς ανήμποροι να αντιδράσουμε (είμαστε εξάλλου ένας άμοιρος χαρτογιακάς σ’ένα φυλάκιο, μην ξεχνάτε) και την επόμενη κιόλας μέρα τα μέτρα ασφαλείας αναθεωρούνται ριζικά ενώ παράλληλα η οικογένειά μας κρυώνει και πεινά γιατί τα γιωτιλίκια που κάναμε την πρώτη μέρα μας επέφεραν πρόστιμα (Αφού το διαβατήριο έγραφε 56 κιλά και τον είδες τον Πίοτρ για 120 ρε αγόρι μου, τί την έβαλες τη τζίφρα;) αρχίζουμε να αντιλαμβανόμαστε πως έχουμε να κάνουμε με ένα πολύ ξεχωριστό είδος παιχνιδιού.\nΤη δεύτερη λοιπόν μέρα, η Ημερήσια Διαταγή προβλέπει πως εκτός από διαβατήριο, οι ξένοι πρέπει να έχουν και μια προεγκριμένη βίζα εισόδου. Ακόμη περισσότερες παράμετροι για έλεγχο. Είναι παντού ίδιος ο αριθμός του διαβατηρίου; Μήπως ένας άντρας αναγράφεται ως γυναίκα; Μήπως κάποιος προσπαθεί να περάσει λαθραία είδη στη χώρα; Το παιχνίδι κυλά σε μια σπηνταρισμένη βερζιόν χρόνου (όχι τόσο ανελέητη όσο εκείνη του Cart Life, αλλά και πάλι δεν αφήνει περιθώρια για ύπνους και γιωτιλίκια) και επειδή ακριβώς πληρωνόμαστε με το “κομμάτι” πρέπει να μάθουμε να κάνουμε τη δουλειά όχι μόνο γρήγορα αλλά και σωστά.\nΚαι ενώ τις πρώτες ημέρες χαιρόμαστε που μάθαμε επιτέλους να καταλαβαίνουμε τις “δύσκολες” απάτες με το ύψος ή το βάρος κάποιου και ενδεχομένως μαζεύουμε κάποια χρήματα, πολύ σύντομα έρχεται ο ανθρώπινος παράγοντας για να περιπλέξει τραγικά τα πράγματα. Ένας άντρας θα περάσει τα σύνορα με όλα τα χαρτιά του εντάξει και θα σας ικετέψει να περάσετε και τη γυναίκα του που είναι πίσω του στην ουρά κι ας μην έχει χαρτιά. Η επιλογή είναι δική σας. Μπορείτε να της αρνηθείτε την είσοδο και να ρισκάρετε την οργή του συζύγου της. Μπορείτε να τη βάλετε μέσα με προσωπικό κόστος σε χρήμα και υπόληψη στην Υπηρεσία αλλά να κερδίσετε την ευγνωμοσύνη του ζεύγους. Ένας λαθρέμπορος θα σας διαβεβαιώσει πως τα ναρκωτικά που βάζει στη χώρα είναι “φάρμακα” και θα σας προσφέρει ένα καλό ποσοστό. Ο γιός σας είναι άρρωστος, το σπίτι δεν έχει θέρμανση και οι οικονομίες σας είναι ανύπαρκτες. Πώς το κόβετε; Θα αρνηθείτε;\nΗ σούμα της Μπορατσοφαμέλιας, μισό χιλιοστό πριν το γκρεμό.\nΑνέφερα μερικά από τα πιο ήπια και “ρηχά” σενάρια με τα οποία σας φέρνει αντιμέτωπους το Papers, Please. To παιχνίδι διακρίνεται πραγματικά από ασύλληπτο βάθος, τόσο σε επίπεδο σεναρίου, όσο και gameplay. Καθώς επιβιώνετε όπως όπως, τη μια μέρα μετά την άλλη, θα βρεθείτε δυνητικά μπλεγμένος σε μια τεράστια σκευωρία η οποία αποσκοπεί να γονατίσει την Ένδοξη Αρστότσκα. Αν θα συμμετάσχετε ή αν θα δώσετε τους επαναστάτες στις αρχές, επισύροντας την μήνι τους, είναι απόφαση καθαρά δική σας και οδηγεί σε ένα από τα 20 (!) διαφορετικά φινάλε της περιπέτειας.\nΑνάμεσα στην κάθε μέρα, επιστρέφετε στο σπίτι, όπου εκτός από το νοίκι που πρέπει να πληρώστε γιατί αλλιώς βρίσκεστε στο δρόμο (το πιο άδοξο φινάλε απ’όλα) διαλέγετε εσείς που θα ξοδέψετε το μεροκάματό σας. Μπορείτε ακόμα και να βάλετε διάφορα upgrades στο φυλάκιό σας ώστε να εξυπηρετείτε περισσότερο κόσμο σε λιγότερο χρόνο και να έχετε έτσι μεγαλύτερα κέρδη. Αν τα πάτε πραγματικά καλά, ίσως μπορέσετε να αγοράσετε και ένα καλύτερο σπίτι για εσάς και τους δικούς σας. Βέβαια αν τα χρήματα προέρχονται από δωροδοκίες, να είστε σίγουροι πως το Υπουργείο Εσωτερικών θα σας εντοπίσει και θα πράξει τα δέοντα πολύ σύντομα.\nΔιακρίνουμε το κρυπτογραφημένο φύλλο της EZIC, παράδες από δωροδοκίες κι έναν πραγματικά παράξενο τύπο στο γκισέ.\nΤο Papers, Please είναι ένα μνημειώδες παιχνίδι, που παρά την ταπεινή και indie βιτρίνα του, προτείνει ένα υπέροχα καινοτόμο gameplay, διαθέτει γράψιμο και σασπένς εφάμιλλο των καλύτερων φίλμ του Λιούμετ και εκμεταλλεύεται στο έπακρο τη δύναμη του μέσου των video-games, να αφήνει δηλαδή όλες τις επιλογές στα χέρια μας, όπως και τις συνέπειές τους.\nΜια beta έκδοση του τίτλου διατίθεται εντελώς δωρεάν οπότε πραγματικά δεν υπάρχει καμία δικαιολογία ώστε να μη δοκιμάσει έστω κάποιος, αυτό το δυστοπικό εφιάλτη.\nΌσο για μένα, γράφω αυτές τις γραμμές στον τοίχο του κελλιού μου ενώ η κάφτρα από το τελευταίο μου τσιγάρο έχει αρχίσει να μου καίει τα δάχτυλα. Ήξερα πως οι EZIC έκαναν επανάσταση με στόκο και κόλλα, αλλά δεν μπορούσα να μείνω απ’έξω. Κάποιος έπρεπε να κάνει κάτι. Τώρα οι δικοί μου είναι νεκροί και ‘γω θα τραγουδήσω μπροστά στο απόσπασμα, αύριο χαράματα. Ίσως εσύ να…\nΕκπληκτικά κινηματογραφική ατμόσφαιρα δυστοπικού εφιάλτη\nΒαθύτατο gameplay και πολύ μεγάλη διάρκεια στο χρόνο αν κάποιος επιθυμεί να ανακαλύψει όλα τα διαφορετικά φινάλε\nΡηξικέλευθο, καινοτόμο και διαβολεμένα διασκεδαστικό\nΣε ξαφνιάζει διαρκώς με τον καλύτερο δυνατό τρόπο\nΕξαιρετικά απλός και φιλικός προς το χρήστη χειρισμός\nΚάποιες φορές, η προφανής σεναριακή επιλογή απουσιάζει εντελώς\nΤα πρωτόγονα γραφικά σίγουρα θα απομακρύνουν ένα μέρος του κοινού\nΟ ηχητικός τομέας είναι φτωχικός έως ανύπαρκτος\nΣχεδόν ολοκληρωτική έλλειψη tutorial. Το παιχνίδι σε ρίχνει κατευθείαν στα βαθιά. Προσωπικά δεν το χρεώνω στα αρνητικά, αλλά αντικειμενικά ένας πιο “mainstream” παίκτης, οφείλει να το γνωρίζει.\n3909 Adventure Indie Lucas Pope PC Games Puzzle\n13 Αυγούστου, 2013 στις 8:13 μμ\nΠιο μπορατσοπαίχνιδο πεθαίνεις….\n13 Αυγούστου, 2013 στις 8:55 μμ\nΆξουαλι, προ(σ)καλώ οποιονδήποτε να το δοκιμάσει (η μπέτα είναι τσάμπα εξάλλου) και να μην κολλήσει ΑΣΧΗΜΑ. Το βασικό gameplay στήνεται πάνω σε μια επιθυμία έμφυτη σχεδόν σε κάθε ανθρώπινο όν. Από σκρίνσοτς και ‘γω ξενέρωνα άγρια, αλλά μετά το πρώτο πεντάλεπτο είχα γίνει πιστός 🙂\n13 Αυγούστου, 2013 στις 10:24 μμ\nΕντάξει τα κατάφερες! με έψησες να το δω και αυτό.. 😛\n13 Αυγούστου, 2013 στις 10:31 μμ\nΕίναι αμοιβαίο! Σου χρωστάω εντυπώσεις για Fez και Remember Me 😀\n15 Αυγούστου, 2013 στις 11:18 πμ\nΠωω παιχνιδάρα! Μπράβο Στέφανε για το review!\nΚατά σατανική σύμπτωση, επέστρεψα πρόσφατα από πρώην σοβιετική “””δημοκρατία””” όπου για να μπεις πρέπει να δηλώσεις τα κέρατά σου, οπότε το διασκεδάζω ακόμα περισσότερο! Θα πάρω το αίμα μου πίσω σαμποτάροντας το καθεστώς!\n15 Αυγούστου, 2013 στις 12:15 μμ\nΚαταπληκτικό το game.Έχω φτάσει στην 23η μέρα (κάπου εκεί τέλος πάντων) και ευτυχώς τα τίναξε μόνο ο μπάρμπας.Εκπληκτικό game και απίστευτη ιδέα.Μπορεί να γίνει πολύ δύσκολο πάντως.Ειδικά στην αρχή,λόγω και της έλλειψης tutorial.Όταν αρχίσουν να έρχονται χρήματα από δωροδοκίες την παλεύεις εύκολα ή δύσκολα.\n15 Αυγούστου, 2013 στις 2:54 μμ\nΠόσους νοματαίους προλαβαίνετε να τσεκάρετε ανά μέσο όρο κάθε μέρα ρε παιδιά? Προς το παρόν πλησιάζω Day 10 και βγάζω 9-10 την ημέρα αλλά τα χρήματα δεν φτάνουν ούτε για πλάκα, τη μία μέρα δεν πληρώνω φαΐ και την άλλη μου κόβουν αναγκαστικά τη θέρμανση, δεν είναι κατάσταση αυτή :p\n15 Αυγούστου, 2013 στις 3:09 μμ\nΕ,λίγο πολύ έτσι θα πάει.Αν ελέγχεις καμιά ντουζίνα και δεν έχεις πρόστιμα θα αρχίσει να βγαίνει κάπως.Αλλά πάρα πολλές φορές θα χρειαστεί να διαλέξεις μεταξύ φαγητού και θέρμανσης (το νοίκι όμως,νοίκι ε!).Αν δε σου έχει πεθάνει κανείς ακόμη όμως είσαι ήρωας.\n15 Αυγούστου, 2013 στις 5:00 μμ\nΠαίζε μέρα παρά μέρα φαϊ-θέρμανση, δέξου όλες τις δωροδοκίες εκτός της EZIC (οδηγεί σε πρόωρο και άδοξο γκέημ όβερ) και επένδυσε σε όλα τα booth upgrades ώστε να δουλεύεις κήμπορντ shortcuts. Θα βγάζεις 15-20 άτομα την ημέρα, οπότε χωρίς πρόστιμα θα είσαι ζάχαρη!\n15 Αυγούστου, 2013 στις 5:25 μμ\nBorracho,ακόμη κι αν δεχτείς τη δωροδοκία αυτή υπάρχει τρόπος να αποφύγεις το game over,με αντίτιμο μια μικρή επίπληξη.\n15 Αυγούστου, 2013 στις 5:35 μμ\nΠρέπει όμως φαντάζομαι να ‘χεις ελάχιστα citations από πριν; Δώσε σπόιλερς στο λαό! Εμένα μου κατάσχεσαν τα πάντα, με ερεύνησαν, με βρήκαν λειψό και καραγιωτά και από ‘δω παν κι οι άλλοι!\n15 Αυγούστου, 2013 στις 5:38 μμ\nKαι με τα Citations τι φάση παίζει ακριβώς βασικά? Στην αρχή της 9ης ή της 10ης μέρας ήρθε ένας τυπάς ιθύνων νους και μου λέει “έχεις μόνο 5 citations, πάρε μια τιμητική πλάκα για να σε εμπνέει” και τώρα έχω κρεμάσει μια πλάκα στον τοίχο του Booth μου 😀\n15 Αυγούστου, 2013 στις 5:50 μμ\nΕγώ που είχα 15 citations, αναγνωρίστηκα για “sufficiency” και μετά οι δυσσαδεροί πελάτες που έδιωχνα μου τη λέγαν κι από πάνω, ότι είμαι άχρηστος και καλώς μ’έχουν ποσταρισμένο στον κώλο του Θεού. Σε εξτρά διάκοσμο, υπάρχει ένα χουλιγκάνι Αρτσοκανός που δεν έχει ταυτότητα κι αν τον αφήσεις να μπει, σου δίνει το κασκόλ της ομάδας και κρεμάς στο γκισέ. Τρελά γλέντια.\nΝομίζω πως αν παίξεις με ελάχιστα-καθόλου citations, οδηγείσαι σε ένα ακόμη από τα πάμπολλα φινάλε του παιχνιδιού.\n15 Αυγούστου, 2013 στις 5:55 μμ\nΠωπω τι λες τώρα χαχαχαχ! Διαμαντάρα με τα όλα της το game, μου φαίνεται θα το φορτώσω σε κάνα λάπτοπ να το λιώνω στα διαλείμματα της ανασκαφής.\n15 Αυγούστου, 2013 στις 6:12 μμ\nΒασικά εγώ πήγα στην 32η μέρα και με έβγαλε στο κεντρικό menu απευθείας χωρίς να μου δείξει κανένα φινάλε.:p\nΤι παίζει με αυτό;Βέβαια είχα δει μερικά gameovers πριν,αλλά ξαναέπαιζα τις μέρες και προχωρούσα μέχρι να φτάσω στο τέλος,αλλά περίμενα να μου δείξει κάτι.\n15 Αυγούστου, 2013 στις 6:15 μμ\nΕγώ δεν πρόσεξα αυτά που λέτε με τα citations.Ερχόταν ένας παπάρας και ανάλογα με τα citations που είχα μου έδινε μια πλακέτα.Στην αρχή μια χρυσή και μετά μια ασημένια.Δεν είδα αντίκτυπο στο gameplay.\nΌσον αφορά την EZIC,απλά έρχεται ένας τυπάς και σου λέει να αφήσεις έναν άλλον τυπά να περάσει για να διευθετήσει το θέμα.Τον αφήνεις (προφανώς δεν το δικαιούται),τρως την επίπληξη και αυτό ήταν (τα λεφτά βέβαια πάνε,αλλά τουλάχιστον τη γλιτώνεις).\n15 Αυγούστου, 2013 στις 6:22 μμ\nΚαλά σοβαρά ημίθεε Ράζ; Έφτασες ΜΕΡΑ 32;;; Και δεν είχε τερματισμό; Ούτε τρομοκράτες και κόκκινα κουμπιά και κάτι τρελά που διαβάζω στο Στημοφόρουμ;\n15 Αυγούστου, 2013 στις 6:50 μμ\nΚοίτα,εγώ μετά τη φάση με τη δωροδοκία δε συνέχισα με την EZIC γιατί φοβήθηκα μη μου έρθει κανά game over 5-6 μέρες αργότερα και το ξαναπαίξω από εκεί (από δεύτερο playthrough αυτά).Κατά τα άλλα,ναι,έφτασα μέρα 32,μικρό είναι εξάλλου,4 ωρίτσες,2 χθες,2 σήμερα,στα διαλείμματα από το γαμημένο διάβασμα.Αλλά το replayability είναι απίστευτο.Χαλαρά κάνεις 4-5 playthrough.Βέβαια είχε πεθάνει ο μπάρμπας,αλλά τι να κάνεις,δεν μπορείς να τα έχεις όλα σε αυτήν τη ζωή.Και φτάνω που λες και με πετάει κατευθείαν αρχικό menu.Να είναι κανά bug;Ξενέρα λίγο.\n15 Αυγούστου, 2013 στις 9:08 μμ\nΝαι ρε συ, δεν παίζει, αφού ΠΑΝΤΑ έχει κάποιο τερματισμό. Ψήνομαι άγρια να το λιώσω σε πολλαπλά playthroughs για να μαζώξω όλα τα κουλά ατσίβμεντς. Είναι φοβερό πώς σκέφτομαι διαρκώς το παιχνίδι και πώς οι παραπλανητικά απλοί μηχανισμοί του δε μ’αφήνουν να ασχοληθώ με οποιοδήποτε άλλο!\n21 Αυγούστου, 2013 στις 6:14 πμ\nΤελικά βρήκα τι παίζει με το bug.Όταν βοηθήσεις ακριβώς έναν πράκτορα της EZIC,τότε συμβαίνει αυτό το bug.\n21 Αυγούστου, 2013 στις 1:22 μμ\nΩραίος. Έχω ξεκινήσει πετσάκικο καρατσάτσικο πλέιθρου, που τα κάνω όλα τίγκα προβλεπέ, είμαι Day 16-17, ελπίζω να δω φινάλε.\nΥΓ Πάντως είναι τεράστια παράλειψη που δεν μπορείς να κερδίσεις βοηθώντας την EZIC γαμώτο…εμείς οι αντικαθεστωτικοί δηλαδή τί θα κάνουμε; 😀\n24 Αυγούστου, 2013 στις 2:40 μμ\nΕπανέρχομαι μετά από τρελό λιώσιμο σε όλα τα πιθανά σενάρια για να πω ότι το παιχνίδι είναι πραγματικά εκπληκτικό και προσφέρει τρία πιθανά “κανονικά” φινάλε, αναλόγως των δράσεών μας. Δυσκολότερο όλων, εκείνο που η EZIC επικρατεί. Είναι το αποψινό μου project 🙂\nΜα καμία αναφορά στον Jorji Costava; 🙂\n12 Ιανουαρίου, 2016 στις 1:56 πμ\nΕίχα ακούσει από αρκετό κόσμο για το πόσο καλό παιχνίδι είναι ώστε να είμαι τόσο hype-ιασμένος ώστε να το ξεκινήσω με το που το αγόρασα.\nΟ λιγότερος χαρακτηρισμός για το concept είναι “ευρηματικό”… Και όντως καταφέρνει να σε βάλει στο πετσί του ρόλου και να το κάνει να φαντάζει ενδιαφέρον. Μάλιστα είναι και έτσι στημένο ώστε να μην γίνεται κουραστικό, από ένα σημείο και μετά δηλαδή κάποια πράγματα μπορείς να τα αφήσεις στην τύχη και στο 95% των περιπτώσεων δεν θα έχεις πρόβλημα. Προσωπικά όμως δεν θα ψηνόμουν να μπω στη διαδικασία για πολλαπλά playthroughs γιατί νομίζω ότι το βασικό feeling το παίρνεις μόνο στο πρώτο πέρασμα και από εκεί και πέρα για τα διαφορετικά τέλη, έχω την αίσθηση ότι η “δουλειά” που πρέπει να επαναλάβεις είναι δυνασανάλογα περισσότερη σε σχέση με αυτά που θα “πάρεις” από τις υπόλοιπες δυνατές επιλογές.\nΔεν ξέρω αν θα μπορούσε να είχε υλοποιηθεί καλύτερα αλλά θα του αναγνωρίσω πλήρως ότι πετυχαίνει να σου δίνει μία αίσθηση ελευθερίας (που στην πραγματικότητα δεν υπάρχει γιατί το game over καραδοκεί) και να σε γεμίζει με τύψεις που αναγκάζεσαι να μην δείχνεις ελεημοσύνη. Ειδικά οι 2-3 πρώτες ώρες που σε έχει εντελώς στην τσίτα για να μπορέσεις να επιβιώσεις είναι από μόνες τους ικανές να δικαιολογήσουν αγορά.


Φθιώτιδος Συμεών: «Ο λαός της Φθιώτιδος με τον Έρανο της Αγάπης άνοιξε την πόρτα της καρδιάς του σε όλους» – iparnassos\nΦθιώτιδος Συμεών: «Ο λαός της Φθιώτιδος με τον Έρανο της Αγάπης άνοιξε την πόρτα της καρδιάς του σε όλους»\nΟλοκληρώθηκε με επιτυχία ο Έρανος της Αγάπης, τον οποίο πραγματοποίησε η Ιερά Μητρόπολη Φθιώτιδος από 17 έως 31 Μαΐου, καθώς δεν είχε πραγματοποιηθεί τον μήνα Δεκέμβριο, λόγω της απαγόρευσης κυκλοφορίας και των περιοριστικών μέτρων, τα οποία ίσχυαν.\nΜε απόφαση του Σεβασμιωτάτου Μητροπολίτου Φθιώτιδος κ. Συμεών, μόλις επετράπησαν οι μετακινήσεις και ήρθησαν τα σκληρά μέτρα αυτοαπομονώσεως διενεργήθηκε ο Έρανος με σύνθημα: «Βοήθησε κι εσύ να μεγαλώσει η αγκαλιά μας».\nΣυνεργεία από εθελοντές και εθελόντριες, σε όλες τις Ενορίες της Μητροπόλεως, τηρώντας τα υγειονομικά μέτρα, επισκέφθηκαν σπίτια και χώρους εργασίας, για να μεγαλώσει η αγκαλιά της τοπικής μας Εκκλησίας.\nΜάλιστα για πρώτη φορά στα χρονικά ακόμη και ο ίδιος ο Σεβασμιώτατος κ. Συμεών, μαζί με ομάδα νέων παιδιών, επισκέφθηκε πόρτα πόρτα, σπίτι σπίτι, παντού σε όλη την Λαμία αλλά και εκτός πόλης.\nΜάλιστα ο κ. Συμεών για λόγους συμβολικούς και ουσιαστικούς επισκέφθηκε για τον Έρανο της Αγάπης και όλες τις Αρχές και τους φορείς της περιοχής μας. Ακόμα και ο διερχόμενος από την Στυλίδα Αρχηγός του Λιμενικού Σώματος Αντιναύαρχος Θεόδωρος Κλιάρης, έγινε δέκτης της προσκλήσεως του κ. Συμεών για συμμετοχή στον Έρανο.


Τι γίνεται με την Έλενα; - Astrology.gr\nΗΛΙΟΣ - 01° 38' 40" ΔΙΔΥΜΟΙ\nΣΕΛΗΝΗ - 01° 28' 36" ΙΧΘΥΕΣ\nΕΡΜΗΣ - 00° 09' 49" ΔΙΔΥΜΟΙ R\nΑΦΡΟΔΙΤΗ - 23° 10' 05" ΚΡΙΟΣ\nΑΡΗΣ - 28° 21' 19" ΙΧΘΥΕΣ\nΔΙΑΣ - 02° 11' 26" ΚΡΙΟΣ\nΟΥΡΑΝΟΣ - 15° 47' 41" ΤΑΥΡΟΣ\nΕΡΩΤΙΚΑ ΚΑΙ ΟΧΙ ΜΟΝΟ 02 Αυγ 2012\nΤι γίνεται με την Έλενα;\nΟ αστρολογικός χάρτης της Έλενας Παπαρίζου αποκαλύπτει από πού προκύπτουν οι δυσκολίες που αντιμετωπίζει στα αισθηματικά της...\nΤην Έλενα Παπαρίζου την γνωρίζουμε όλοι από τις μεγάλες επιτυχίες που έχει κάνει στον χώρο του τραγουδιού. Συγχρόνως όμως επειδή είναι δημόσιο πρόσωπο γνωρίζουμε και την προσωπική της ζωή. Εδώ και καιρό ο τύπος ασχολείται με την πολύκροτη σχέση της και τον τελικό χωρισμό της. Γιατί όμως, ενώ είναι ένα άτομο πολύ καταξιωμένο στο χώρο του τραγουδιού και πολύ αγαπητή από τον κόσμο, έχει τόσο μεγάλη δυσκολία στον ερωτικό της τομέα;\nΌλοι πιστεύουμε βαθειά ότι αν ένα άτομο τα καταφέρει στον έναν τόσο σημαντικό τομέα που είναι η καριέρα, μπορεί να πετύχει αυτόματα και στον άλλο που είναι ο τομέας των σχέσεων. Για αυτό, ενώ τόσο καιρό ήταν σε σχέση με τον Τόνυ Μαυρίδη και όλοι περιμέναμε να έρθει η ημέρα που θα ανέβουν τα σκαλιά της εκκλησίας γιατί το θεωρούσαμε δεδομένο, τελικά η σχέση τελείωσε κακήν κακώς και μάλιστα μέχρι και πριν λίγο καιρό το ζευγάρι είχε κόντρες και συγκρούσεις σε οικονομικά θέματα και το μοίρασμα της περιουσίας που είχαν φτιάξει από κοινού.\nΑς ρίξουμε μια ματιά στον αστρολογικό χάρτη της Έλενας για να δούμε από πού προκύπτουν αυτές οι δυσκολίες στο χαρισματικό αυτό κορίτσι.\nΗ καριέρα της, όπως φαίνεται, θα είναι συνέχεια στα 'πάνω' της, γιατί η Έλενα αυτό το κατέχει και το κάνει πολύ καλά. Λόγω του Νότιου δεσμού που έχει στον Αιγόκερω, σχεδόν την υποχρεώνει να είναι πάντα μπροστά, γιατί το κουβαλάει μέσα της σαν μνήμη από προϋπάρχουσες ζωές. Εξάλλου έχει μια ιδιαίτερη χροιά στην φωνή της που την κάνει όχι μόνο περιζήτητη, αλλά και με φόντο για διεθνή καριέρα.\nΟι δυσκολίες που έχει μέχρι τώρα στην ερωτική της ζωή είναι από τον πλανήτη Αφροδίτη που είναι στον Αιγόκερω και κάνει όψεις τετραγώνου με τον Κρόνο και τον Πλούτωνα στον Ζυγό. Που σημαίνει ότι η Έλενα είναι ένα άτομο βαθειά συγκρατημένο και ντροπαλό, αυστηρή στην διατήρηση των αξιών και την κάνει μοναχική, πολύ ποιοτική, πιστή και προστατευτική με το άτομο που είναι μαζί. Έχει μια τάση συντηρητισμού και δυσκολεύεται να είναι σε σχέση που ο άλλος θα παραβαίνει κάποια όρια.\nΣίγουρα αναζητάει την πατρική και σταθερή φιγούρα στην ζωή της και μπορεί ένα μεγαλύτερο πρόσωπο να την τραβήξει. Αναζητάει επίσης άτομα που είναι καταξιωμένα στον χώρο της δουλειάς τους και αυτό μπορεί να μην το βρίσκει. Σίγουρα αυτές οι δυσκολίες και οι αποστάσεις που βάζει αρκετές φορές στις κοινωνικές της σχέσεις την κάνουν να έχει τον πήχη πολύ ψηλά, αλλά και να βιώνει αρκετές φορές την εσωτερική απομόνωση.\nΕπειδή αναζητάει την τελειότητα, αυτό δεν την βοηθάει να παίρνει εύκολα αποφάσεις όταν χρειάζεται. Οι καυτές της εμφανίσεις με την εκρηκτική εμφάνισή της δεν έδειχναν την συντηρητική της φύση. Όμως αυτή το αποδείκνυε καθημερινά με το να είναι πιστή στις παραδόσεις της οικογένειας και της πατρίδας της. Ανέβασε την Ελλάδα στο πιο ψηλό βάθρο στα μουσικά δρώμενα και είναι σίγουρο ότι εάν της βρεθεί η ευκαιρία θα το ξανακάνει γιατί έχει τα κότσια, το ταλέντο και το τσαγανό.\nΜε το πέρασμα του Κρόνου στον Ζυγό από τον γενέθλιο Κρόνο της, ενεργοποίησε όλη την δυσκολία που ένοιωθε μέσα της και έφερε τελικά τον χωρισμό σαν ένα οριστικό ξεκαθάρισμα. Συγχρόνως με την δυσκολία έρχεται και η μεγάλη ευκαιρία να αλλάξει, να ωριμάσει, να εκτιμήσει τον εαυτόν της όπως της αξίζει και να τον βάλει στο βάθρο της αγάπης και της αποδοχής.\nΓιατί ίσως υπήρξε και λίγο σκληρή και απαιτητική με τον εαυτόν της και χρειάζεται να μαλακώσει και να αποδεχτεί ακόμα και αυτά που δεν της αρέσουν σε αυτήν.\nΗ Έλενα με το εξάγωνο Ηλίου – Ουρανού είναι πολύ αγαπητή και αποδεκτή σαν ξεχωριστή παρουσία στην Ελλάδα. Γιατί εμείς όλοι αναζητάμε ξεχωριστές παρουσίες που έχουν δύναμη και τσαγανό να πάνε την Ελλάδα μπροστά. Αυτό τώρα το χρειαζόμαστε πιο πολύ από όλες τις άλλες φορές.\nΟ Βόρειος δεσμός της στον Καρκίνο δείχνει ότι το βαθύ της ιδανικό είναι η δημιουργία μιας δικής της οικογένειας. Μπορεί με αυτογνωσία και συνείδηση μαζί με συμπόνια και αγάπη προς τον εαυτόν της να καταλάβει ποια ακριβώς είναι και τι μπορεί να κάνει για να φτάσει στον τελικό της στόχο. Προχώρα Έλενα θα τα καταφέρεις.\nΟ Βόρειος και ο Νότιος δεσμός είναι τα σημεία μέσα σε έναν αστρολογικό χάρτη που είναι συνδεδεμένα με το καρμικό μας μονοπάτι και δείχνουν από πού ερχόμαστε σαν ψυχές και ποιος είναι ο τελικός μας προορισμός.


ΑΝΔΡΕΑΣ ΚΕΡΕΜΕΖΟΣ - Omonoia FC\nΟ Κύπριος προπονητής, Ανδρέας Κερεμέζος, υπήρξε τεχνικός της ομάδας μας την αγωνιστική περίοδο 1964-65 και την καθοδήγησε σε 24 παιχνίδια.\nΜε τον Κερεμέζο στην άκρη του πάγκου το «τριφύλλι» κατέκτησε το πρώτο του κύπελλο! Οι «πράσινοι» είχαν αποκλείσει κατά σειρά ΑΕΛ (1-2), Ολυμπιακό (1-0) και Αλκή (0-3) ενώ στο τελικό που διεξήχθη στο Παλίο ΓΣΠ στις 4 Ιουλίου 1965, επικράτησαν με το εντυπωσιακό 5-1 του Απόλλωνα!\nΣτο πρωτάθλημα η ομάδα μας τερμάτισε στην 4η θέση με 45 βαθμούς.\nΟ Ανδρέας Κερεμέζος έχει περάσει για πάντα στην ιστορία της ΟΜΟΝΟΙΑΣ ως ο προπονητής που έφερε το πρώτο από τα δεκατέσσερα κύπελλα που κατέκτησε μέχρι στιγμής η ομάδα μας.


CRIMSONSCORER - Κόκκινο Νερό: Ο "παράδεισος" με το θαυματουργό ιαματικό νερό! (pics)\nSaturday, 15 June 2013 01:26\nΚόκκινο Νερό: Ο "παράδεισος" με το θαυματουργό ιαματικό νερό! (pics)\nΤο "Κόκκινο Νερό" είναι αυτό που θα έλεγε κανείς "όνομα και πράγμα".\nΠρόκειται για τον γνωστό οικισμό, ο οποίος πήρε την ονομασία του ακριβώς επειδή στην περιοχή αναβλύζει μοναδικό "κόκκινο νερό", που χρωματίζεται από τα πετρώματα της περιοχής, με πλούσιες ιαματικές ιδιότητες, γνωστές από αρχαιοτάτων χρόνων.\nΕίναι δε, από τα λιγοστά στην Ελλάδα πόσιμα ιαματικά νερά.\nΩστόσο, στο διάβα των χρόνων και παρ' ότι το "κόκκινο νερό" που αναβλύζει από τις πηγές είναι γνωστό, όχι μόνο στην Ελλάδα αλλά και στο εξωτερικό, η αξιοποίηση τόσο της περιοχής όσο και των ευεργετικών ιδιοτήτων του "έγχρωμου" ύδατος δεν έτυχαν της δέουσας προσοχής.\nΑποτέλεσμα αυτού ήταν να μην προκύπτουν και τα αντίστοιχα τουριστικά και οικονομικά οφέλη για τους κατοίκους και την περιοχή, αλλά και ευρύτερα για το νομό Λάρισας.\nΑκριβώς λόγω της συγκεκριμένης διαπίστωσης, η αιρετή Περιφέρεια Θεσσαλίας, σε συνεργασία με τον Δήμο Αγιάς, ενέταξαν το έργο της αξιοποίησης της περιοχής στο ΕΣΠΑ, προχωρώντας σε κατασκευή έργων προϋπολογισμού 307.000 ευρώ, προκειμένου να αναδειχτεί η περιοχή και να ενισχυθεί ο εναλλακτικός τουρισμός.\nΣτην παρούσα φάση, τα έργα αξιοποίησης βρίσκονται στο στάδιο ολοκλήρωσης τους και οι επισκέπτες, από αυτό το καλοκαίρι θα έχουν την δυνατότητα, όχι μόνο να πίνουν το νερό, όπως συνέβαινε μέχρι τώρα, αλλά και να απολαμβάνουν τις θεραπευτικές του ιδιότητες για την αντιμετώπιση διαφόρων παθήσεων, καθώς δημιουργούνται τέσσερις μικρές δεξαμενές, ειδικές για λουτροθεραπεία. Ενώ διαμορφώνεται ανάλογα και ο περιβάλλων χώρος ώστε να έχει τις προϋποθέσεις για μια ευχάριστη διαμονή του επισκέπτη.\nΠαράλληλα δε, σε συνεργασία της Περιφερειακής Ενότητας Λάρισας με τον Δήμο Αγιάς, έχει ξεκινήσει διαδικασία πιστοποίησης των πηγών, με στόχο να ενισχυθεί ο ιαματικός τουρισμός.\nΠέρα από την ανάδειξη των ιαματικών πηγών, προβλέφθηκε στο πλαίσιο των έργων και η αξιοποίηση του τοπίου, με στόχο να αποτελέσει χώρο περιπάτου και ξεκούρασης, τόσο των επισκεπτών όσο και των κατοίκων της περιοχής. Στο πλαίσιο αυτό έχουν σχεδιαστεί ειδικές διαδρομές περιπάτου σε διάφορα επίπεδα, ενώ δημιουργούνται και χτιστά καθιστικά. Ακόμη, γίνεται λιθόστρωση και πλακόστρωση, σε διάφορα σημεία, διευθέτηση του ρέματος και ρύθμιση της ροής των υδάτων.\nΟ σχεδιασμός περιλαμβάνει, επίσης, θέσεις στάθμευσης στην είσοδο καιέξοδο της πλατείας, ανάπλαση του κτιρίου των πηγών και δημιουργία υπόγειας κατασκευής ροής χειμάρρου. Όπως ανέφερε στο ΑΠΕ - ΜΠΕ ο περιφερειάρχης Θεσσαλίας Κώστας Αγοραστός, πρόκειται για ένα έργο ιδιαίτερης αξίας, καθώς αξιοποιούνται ιαματικές πηγές που υπήρχαν στην περιοχή από αρχαιοτάτων χρόνων. "Η αξιοποίηση, φιλοδοξούμε να δώσει προστιθέμενη αξία στο τουριστικό προϊόν της περιοχής" τονίζει ο κ.Αγοραστός.\nΑπό την πλευρά του, ο δήμαρχος Αγιάς Αντώνης Γκουντάρας παρατηρεί ότι "το συγκεκριμένο έργο θα εμπλουτίσει την τουριστική πρόταση και θα προσελκύσει επισκέπτες, οι οποίοι με τις θερινές διακοπές τους θα απολαύσουν και τα θέλγητρα των ιαματικών πηγών".\nΑκόμη, ο Δήμος, σε συνεργασία με την αιρετή Περιφέρεια, έχει προχωρήσει στην αξιοποίηση της Κολυμβήθρας του Κόκκινου Νερού, μία "φυσική" κολυμβήθρα - όπως και το όνομά της μαρτυρά - με εξαιρετικά παγωμένο ιαματικό νερό, που αποτελεί και αξιοθέατο της περιοχής. Μέχρι πρότινος, ωστόσο, η πρόσβαση στο σημείο ήταν δύσκολη, ενώ τώρα διαμορφώθηκε πέτρινο μονοπάτι, με πλατειά σκαλιά, το οποίο οδηγεί τον επισκέπτη σε αυτό το δημιούργημα της φύσης.\nΣτο σχεδιασμό είναι, επίσης, η ανάδειξη - αξιοποίηση και των θερμών νερών στα Λουτρά του φάρου της Παλιουριάς, που βρίσκεται στην ίδια περιοχή, όπου τα νερά είναι φθάνουν τους 40 βαθμούς Κελσίου. Ωστόσο, στο συγκεκριμένο σημείο, υπάρχουν αρχαία ρωμαϊκά λουτρά, οπότε η αξιοποίηση περνά πρώτα από την Αρχαιολογική Υπηρεσία.\nΗ ιαματική πηγή του Κόκκινου Νερού χρησιμοποιείτο από αρχαιοτάτων χρόνων. Το νερό ήταν γνωστό και ιδιαιτέρως αποτελεσματικό για την αντιμετώπιση και θεραπεία διαφόρων ασθενειών. Μάλιστα, όπως αναφέρεται χαρακτηριστικά, σε κάποιο ιατρικό συνέδριο που έγινε στο Παρίσι το 1905 τονίστηκε από τους συμμετέχοντες γιατρούς ότι ήταν ιδιαιτέρως χρήσιμο για την αναιμία, τις νευρικές παθήσεις, την ατονία, τη δυσπεψία, τις παθήσεις του εντέρου και του στομάχου, αλλά και για παθήσεις γυναικολογικής φύσεως. Το συγκεκριμένο νερό χαρακτηρίζεται ως εξόχως τονωτικό, πλούσιο σε μεταλλικά στοιχεία.\nΕίναι ακόμη εξαιρετικά ενδιαφέρον να τονιστεί ότι ο πρώτος που έκανε την εμφιάλωσή του ήταν ο βουλευτής Αγιάς Μιλτιάδης Δάλλας το 1896, στη συνέχεια ένας πολιτικός από την Αθήνα ο Κων. Λογοθέτης και αργότερα ο Γ.Δημητρακόπουλος.\nΑκολούθως, λόγω της καλής φήμης του, ιδρύθηκε και Ανώνυμη Εταιρία Πόσιμων Ιαματικών Υδάτων, με κυριότερο μέτοχο την Εθνική Τράπεζα της Ελλάδας, όπου το ιαματικό νερό της περιοχής εξαγόταν στην Τουρκία, την Αίγυπτο, τη Ρωσία και πολλές ακόμη χώρες.\nRead 5034 times\tLast modified on Saturday, 15 June 2013 01:43\nMore in this category: Όλη η Παρέλαση της 25ης Μαρτίου στην Λάρισα (Video - Photo Χριστοφορίδης) »


ΗΧΕΙΟ: Απριλίου 2012\nΑναρτήθηκε από Anast_Ath / στις 7:38 μ.μ. / Ετικέτες ΠΟΛΙΤΙΚΗ / 0 σχόλια\nΣήμερα μια πληθώρα από "ειδησιογραφικά sites" αναδημοσιεύουν μια είδηση σχετικά με τις καταγγελίες για δολιοφθορά αξονικού τομογράφου στο Γενικό Νοσοκομείο Λήμνου, ώστε οι ασθενείς να αναγκάζονται να πηγαίνουν σε ιδιωτικό κέντρο και να κάνουν εξετάσεις. Την είδηση μπορείτε να την διαβάσετε εδώ.\nΕν τούτοις σε κανένα site που αναδημοσιεύτηκε η σχετική είδηση δεν είδα πουθενά να υπάρχει έστω κι επιγραμματικά η άποψη των εργαζομένων στο νοσοκομείο για το θέμα. Όμως αν μη τι άλλο, για να μην μπαίνουμε σε μία γκεμπελίστικη λογική προπαγάνδας και μονόπλευρης παρουσίασης των γεγονότων, ας δούμε και μία άλλη άποψη από το site nosokomeiolimnou.gr.\nΝαι, προσωπικά δεν θεωρώ ότι μπορεί κάποιος από μας διαβάζοντας τα γεγονότα να πάρει ξεκάθαρη θέση, αλλά πρέπει σε κάθε λόγο να παρουσιάζουμε και το αντίλογο που υπάρχει.\nΑποστομωτική απάντηση σε κυβέρνηση-κεφάλαιο έδωσαν οι ναυτεργάτες\nΑναρτήθηκε από Anast_Ath / στις 11:15 π.μ. / Ετικέτες ΚΟΙΝΩΝΙΑ / 0 σχόλια\nΑποστομωτική απάντηση έδωσαν με την καθολική συμμετοχή στην απεργία τους οι ναυτεργάτες –κάτι που αναγκάστηκαν να παραδεχθούν και τα καθεστωτικά ΜΜΕ στα μεσημεριανά δελτία ειδήσεων- σε όλους αυτούς που τόσες μέρες ανακάλυπτα «ρήγματα» και διαφωνίες ανάμεσα στους απεργούς. Μαζικά και δυναμικά από σήμερα τα χαράματα περιφρούρησαν την κινητοποίησή του σε όλα τα λιμάνια της χώρας με αποτέλεσμα να μην λύσει κάβους ούτε ένα πλοίο.\nΟύτε ο «κοινωνικός αυτοματισμός» που προώθησαν όλα τα ΜΜΕ που ανήκουν σε εφοπλιστές και μεγαλοεργολάβους, ούτε οι κατηγορίες για «πολιτικά υποκινούμενη απεργία» μπόρεσαν να έχουν το αποτέλεσμα που θα ήθελαν οι δυνάμεις του συστήματος.\nΟλη η επίθεση που έχει ξεκινήσει εδώ και μια βδομάδα, τόσο απ’ τα κόμματα της πλουτοκρατίας, όσο και από μερίδα των ΜΜΕ που συνεπικουρούταν από εφοπλιστές, μεγαλοξενοδόχους κλπ, έπεσε στο κενό.\nΤην ίδια τακτική παρακολουθήσαμε και σήμερα. Ο νεκροθάφτης της δημόσιας υγείας Α. Λοβέρδος μας είπε σήμερα από το βήμα της βουλής ότι η απεργία οφείλεται «σε πολιτικές ασκήσεις από πολιτικές δυνάμεις μέσα στα συνδικάτα». Ο πρόεδρος του ΠΑΣΟΚ, Ευάγγελος Βενιζέλος δήλωσε ότι «κόμματα κινούν για καθαρά πολιτικούς λόγους, τα νήματα μιας απεργίας» για να τον διαδεχθεί ο Κυριάκος Μητσοτάκης και να συμφωνήσει μαζί του χαρακτηρίζοντας την απεργία «πολιτικά κατευθυνόμενη». Στην ίδια ρότα κι αυτοί, δηλαδή, με τις χθεσινές δηλώσεις της Αννας Διαμαντοπούλου που χαρακτήρισε την απεργία «προαποφασισμένη κίνηση λόγω σκοπιμοτήτων του ΚΚΕ». Τον οχετό τους έριξαν ενάντια στον δίκαιο αγώνα των ναυτεργατών και η Ντόρα Μητσοτάκη, ο Καρατζαφύρερ, χωρίς να απουσιάσει απ’ αυτή την συγχορδία και ο Κουβέλης. (Λεπτομέρεια: το 75% των μελών του Δ.Σ της ΠΝΟ πρόσκειται σε ΠΑΣΟΚ-Ν.Δ).\nΣυμπερασματικά θα λέγαμε ότι η επιτυχημένη απεργία των ναυτεργατών είναι ένα χαστούκι στην επίθεση που δέχτηκαν από κυβέρνηση-κεφάλαιο. Ούτε οι απειλές για επιστράτευση, ούτε και η γκεμπέλικη προπαγάνδα στάθηκαν ικανά να ανακόψουν τους ναυτεργάτες απ’ το να διεκδικήσουν τα δίκαια αιτήματά τους.\nΑναρτήθηκε από Anast_Ath / στις 10:39 π.μ. / Ετικέτες ΠΑΤΡΑ / 0 σχόλια\nΑναδημοσίευση από το attacktv.gr:\nΣε 48ωρη απεργιακή κινητοποίηση προχωρούν οι περίπου 100 εργαζόμενοι της εταιρείας Solar Cells Hellas, για τις 9 απολύσεις συναδέλφων τους μετά από απόφαση που έλαβαν κατά τη διάρκεια της χθεσινής συνέλευσης.\nΗ εταιρεία Solar Cells Hellas, εργοστάσιο της οποίας λειτουργεί στη ΒΙ.ΠΕ. Πάτρας, αφού έβγαλε τις προηγούμενες μέρες σε αναγκαστική άδεια τους εργαζόμενους, χθες ανακοίνωσε τηλεφωνικά τις απολύσεις εργαζομένων, ενώ είναι πιθανό να ακολουθήσει και για άλλους την ίδια τακτική. Η εταιρεία, ιδιοκτησίας του Δημ. Παναγάκου, εντάχθηκε σύμφωνα με πληροφορίες σε διάφορα αναπτυξιακά και επιδοτούμενα προγράμματα και στο παρελθόν είχε φτάσει να απασχολεί περί τους 250 εργαζόμενους, συμβασιούχους και αορίστου χρόνου. Στη συνέχεια, άρχισε να μειώνει σταδιακά το προσωπικό, είτε με απολύσεις, είτε με το καθεστώς της διαθεσιμότητας. Την ανεξέλεγκτη δράση του ιδιοκτήτη της, ενισχύει η προσωπική φιλική του σχέση με τον Νίκο Παπανδρέου, έναν βουλευτή και υψηλόβαθμα κομματικά στελέχη στην Αθήνα, ενώ τη διεύθυνση του εργοστασίου της Πάτρας έχει αναλάβει ο Καλαβρυτινός Δήμος Βαρβιτσιώτης.\nΟ πρόεδρος του σωματείου εργαζομένων, Γιώργος Μπρούλιας μιλώντας στο “attacktv.gr” δήλωσε ότι από την πλευρά τους θεωρούν παράνομες τις απολύσεις αναφέροντας ότι πέντε εκ των απολυθέντων είναι ιδρυτικά μέλη του σωματείου. Επίσης, τόνισε ότι εκτός από τις απεργιακές κινητοποιήσεις, προετοιμάζουν παράλληλη ενημέρωση φορέων, πολιτικών προσώπων και κρατικών υπηρεσιών, από τους οποίους θα ζητήσουν υποστήριξη.\nΓια το θέμα έχουν ήδη καταθέσει ερωτήσεις στη Βουλή, οι βουλευτές Αχαΐας Μ. Κυριακοπούλου και Ν. Τσούκαλης.\nΑναρτήθηκε από Anast_Ath / στις 12:42 μ.μ. / Ετικέτες ΠΟΛΙΤΙΚΗ / 0 σχόλια\nΆρθρο του Γιάννη Ελαφρού από την εφημερίδα Πριν :\nΌτι ο ασυμβίβαστος φωτογράφος Μάριος Λώλος δέχθηκε πισώπλατο δολοφονικό κτύπημα με ανεστραμμένο κλομπ αστυνομικού στο κεφάλι και έπρεπε να εγχειριστεί. Ότι η απελπισία και η αμείλικτη φτώχεια ριζώνει γύρω μου, σταθεροποιείται, την ίδια ώρα που όσοι μας οδήγησαν εδώ ζητούν «σταθερότητα και όχι χάος». Και αναρωτιέμαι, εάν αυτό που ζούμε δεν είναι «τα άκρα», δεν είναι το άκρο της εξαθλίωσης και της κανιβαλικής επίθεσης του κεφαλαίου στους εργαζόμενους και το λαό, τότε τι είναι; Εκτός κι αν είναι το μέσο μιας επίθεσης, που μας οδηγεί στα άκρα της ταπείνωσης και της υπερεκμετάλλευσης.\nΕίναι τότε που μου έρχεται να μιλήσω με τα λόγια άλλων, συντρόφων ή ανθρώπων της δικής μας, της περήφανης αγωνιζόμενης Ελλάδας. «Στον καπιταλισμό που έρχεται, η επιβίωση δεν είναι πλέον το αντίθετο του θανάτου, αλλά το αντίθετο της ζωής», έλεγε ο Α. Αναγνωστάκης, παρουσιάζοντας την εισήγηση του ΝΑΡ. Κι ο αυτόχειρας Δημήτρης Χριστούλας μίλησε στο συγκλονιστικό τελευταίο του διάβημα για τους «νέους χωρίς μέλλον, που κάποια στιγμή θα πάρουν τα όπλα».\nΥπάρχει σήμερα μια Αριστερά που μπορεί να «πάρει τα όπλα» ενός ανατρεπτικού κινήματος; Όλο αυτό το τελευταίο διάστημα ο κόσμος της Αριστεράς έδωσε μάχες. Μέσα σε αυτές διαμορφώνεται ένα ευρύτερο ρεύμα, που στηρίζεται στους αγωνιστές της ΑΝΤΑΡΣΥΑ κι ευρύτερα της εκτός των τειχών Αριστεράς, αλλά διαπερνά πια και συγκλονίζει τους οπαδούς και μέλη του ΚΚΕ, του Συνασπισμού και του ΣΥΡΙΖΑ, ιδιαίτερα του Μετώπου Αλληλεγγύης και Aνατροπής, ενώ παρασέρνει και μεγάλο μέρος της εργατικής βάσης του ΠΑΣΟΚ, που τείνει να υπερβεί τη σοσιαλδημοκρατία, χωρίς να αναζητά νέες καρέκλες.\nΠρόκειται για πολύμορφα ρυάκια που αναζητούν μια άλλη νικηφόρα Αριστερά, που δεν βολεύονται στη μικροκομματική ανακύκλωση, αλλά ενδιαφέρονται πρωτίστως για την ανατροπή της επίθεσης και τη νίκη των εργαζομένων.\nΕίναι αντιφατικά, αλλά δεν φοβούνται το μαζικό κίνημα, ακόμα και τις ανώριμες αντιδράσεις του, ξέρουν ότι εκεί θα παιχτεί το παιχνίδι και γι’ αυτό βρέθηκαν και βρίσκονται με όλη τους την ψυχή στις πλατείες, στους δρόμους, στις απεργίες, στο συντονισμό από τα κάτω και στις λαϊκές συνελεύσεις.\nΑναζητούν για μετωπική συσπείρωση και ενωτική στάση της Αριστεράς, χωρίς να θεωρούν το πρόγραμμα δευτερεύον, ούτε να οχυρώνονται πίσω απ’ αυτό για να μην κάνουν τίποτα. Το πιο σημαντικό είναι ότι δεν διστάζουν να σηκώσουν το γάντι που πετά ο αντίπαλος («θέλετε να βγούμε από το ευρώ και την ΕΕ»). Πρώτα και κύρια γιατί καταλαβαίνουν ότι το ζήτημα της ρήξης και της εξόδου της χώρας από την ευρωπαϊκή ιμπεριαλιστική μέγγενη, αλλά και της αποδέσμευσης πια της Αριστεράς και του κινήματος από την επικίνδυνη αυταπάτη του ευρωπαϊσμού είναι το κρίσιμο σημείο. Όχι μόνο για την απελευθέρωση των εργαζομένων και του λαού από τη σύγχρονη τυραννία των πολυεθνικών, αλλά και για ένα νικηφόρο κίνημα και μια ανατρεπτική διεθνιστική Αριστερά που δεν θα σταματά στα απαγορευτικά στοπ της ΕΕ. Χωρίς τις χειροπέδες της ΕΕ και του ευρωπαϊσμού στα χέρια, διεκδικούν διαγραφή του τοκογλυφικού χρέους, αυξήσεις στους μισθούς, αξιοπρέπεια για τον κόσμο της δουλειάς, για μια νεολαία που θα μπορεί πάλι να ονειρεύεται.\nΕίναι ένας κόσμος που δεν βολεύεται με τη σημερινή Αριστερά. Αντιπαλεύουν τον υπαρκτό καπιταλισμό και δεν εμπνέονται από τον υπαρκτό σοσιαλισμό, «ψάχνονται» για μια σύγχρονη κομμουνιστική και χειραφετητική προοπτική, χωρίς να λείπουν από τον αγώνα. Δεν χάθηκαν μέσα σε καλέσματα για πλατιά παλλαϊκά μέτωπα, με ευνουχισμένη την Αριστερά και την ταξική της οπτική και προοπτική.\nΜε αυτόν τον κόσμο η ΑΝΤΑΡΣΥΑ βρέθηκε δίπλα δίπλα, συνέβαλε κι αυτή στη διαδικασία ριζοσπαστικοποίησης, θετικών πολιτικών μετατοπίσεων προς τα αριστερά, κυρίως γιατί έθεσε πρώτη τα ζητήματα του αντικαπιταλιστικού προγράμματος (παύση πληρωμών - διαγραφή του χρέους, έξω από ευρώ και ΕΕ, αυξήσεις στους μισθούς, απαγόρευση των απολύσεων, εργατικός έλεγχος). Γιατί μίλησε για κίνημα ανατροπής, υλοποίησε πρωτοβουλίες κοινής δράσης στο μαζικό κίνημα (πολύ πριν πάρει την πρωτοβουλία για το αγωνιστικό μέτωπο ρήξης και ανατροπής) κι έθεσε το στόχο για μια άλλη μετωπική αντικαπιταλιστική επαναστατική Αριστερά, σε σύνδεση με τα μεγάλα ζητήματα της επαναστατικής προοπτικής και τα ερωτήματα εάν υπάρχει ζωή έξω από το ευρώ, την ΕΕ, τις αγορές, την κυριαρχία του κεφαλαίου. Ταυτόχρονα, «πήρε» από όλο αυτό το δυναμικό κοινωνική εμπειρία, πολιτική σοφία και μια ευρύτερη ματιά, που υπερβαίνει την παλιά οπτική της εξωκοινοβουλευτικής Αριστεράς. Όχι για να γίνει πιο κυριλέ, αλλά για να γίνει πιο εργατική, πιο πολιτική, τελικά πιο ανατρεπτική.\nΗ πολιτική συμπόρευση και συμπαράταξη αυτού του ευρύτερου δυναμικού θα αποτελέσει ένα πολύ σημαντικό βήμα για μια άλλη Αριστερά. Θα είναι μια σημαντική ανατροπή δυνάμεων, που θα λειτουργήσει ως καταλύτης μεγάλων εξελίξεων και ανατροπών, όχι μόνο στην Αριστερά, αλλά ευρύτερα στο μαζικό κίνημα. Θα φέρει στην επιφάνεια τη βουή των υπόγειων κυμάτων του κόσμου της εργασίας και της νεολαίας και αναζητούν πολιτική διέξοδο. Η συνάντηση έχει δυσκολίες, καθώς τα διαφορετικά ρεύματα κουβαλάνε τις δικές τους δυσπιστίες, επιφυλάξεις, οπτικές. Οι εκλογές μπορούν να συμβάλουν σε αυτή τη συμπόρευση, σε καμία περίπτωση δεν πρέπει να την εκτροχιάσουν, αλλά σίγουρα η υπόθεση έχει προοπτική μπροστά της. Η αποφασιστική και εκλογική ενίσχυση του ευρύτερου αντικαπιταλιστικού ρεύματος που θέλει να εκφράσει η ΑΝΤΑΡΣΥΑ θα δημιουργήσει καλύτερες προϋποθέσεις για να ανοίξει η συζήτηση για μια τομή στην Αριστερά και στο κίνημα.\nΓιατί αναμφίβολα εκεί είναι το κλειδί της υπόθεσης και για τα βήματα και για τις δυσκολίες. Στην τομή. Για να μην θυμίζει την Αριστερά που γνωρίσαμε, την Αριστερά της ήττας και της ενσωμάτωσης. Χωρίς να αποκόβεται από τον αριστερό και εργαζόμενο κόσμο, πρέπει να διαρρηγνύει πολιτικά το συνεχές με τον ΣΥΡΙΖΑ και το ΚΚΕ, να διακηρύσσει και να υλοποιεί το στόχο για μια άλλη ανατρεπτική αντικαπιταλιστική Αριστερά. Αριστερά της κοινής δράσης και του μετώπου αγώνα, αλλά και του νέου στρατηγικού επανεξοπλισμού. Για να ανταποκριθούμε σε αυτή την κοινωνική αναγκαιότητα, για να βρούμε τα σύγχρονα «όπλα». Έχουμε μόλις ξεκινήσει.\nΑναρτήθηκε από Anast_Ath / στις 12:32 μ.μ. / Ετικέτες ΒΙΝΤΕΟ / 0 σχόλια\n... ο Ρίτσος γίνεται πιο επίκαιρος από ποτέ.\nΑναρτήθηκε από Anast_Ath / στις 12:13 μ.μ. / / 0 σχόλια\n* Οσο για το «χαρούμενο καλοκαίρι» που βιώνουμε, ήδη η τιμή της βενζίνης φλερτάρει με τα 2 ευρώ το λίτρο!\nΓιατί συμβαίνουν αυτά; Ιδού:\nΚαταρχάς δεν πρέπει να μας διαφεύγει ότι η ιταμή τους ψηφοθηρία έχει φτάσει σε τέτοιο σημείο εξαχρείωσης ώστε να μας καλούν αφενός να τους... ευγνωμονούμε - και άρα να τους υπερψηφίσουμε - για τις μέχρι τώρα περικοπές, αφετέρου έχει φτάσει σε τέτοιο σημείο κατάντιας ώστε να εμφανίζουν την (ψευδή) μισο-δήλωση ότι δε θα κάνουν κι άλλες περικοπές (σ.σ.: που θα τις κάνουν) σαν μέγιστη προεκλογική «παροχή» (!) και σαν... υπόσχεση!\nH κυρία Αννα Νταλάρα δήλωσε:\n«Κάποια στιγμή πρέπει να γίνουν τα κέντρα υποδοχής και τα κέντρα κράτησης (σ.σ.: μεταναστών)... διότι χάνει η Ευρώπη την εμπιστοσύνη της...».\nΟπως βλέπετε, εκτός από τα «ανθρωπιστικά» χρυσοχοΐδικα περί εγκληματικότητας, υγειονομικής βόμβας κ.ο.κ. που... επιτάσσουν τον εγκλεισμό των μεταναστών σε στρατόπεδα συγκέντρωσης, η κυρία Νταλάρα εισάγει μια ακόμα παράμετρο:\nΤη διασφάλιση της... εμπιστοσύνης από πλευράς ΕΕ. Η οποία ΕΕ (σε αυτό δεν έχουμε κανένα λόγο να αμφισβητούμε σε την κυρία Νταλάρα) ένα από τα «πολιτισμένα» και «ουμανιστικά» κριτήρια που έχει για να «βαθμολογεί» τη φερεγγυότητα της Ελλάδας είναι το αν η Ελλάδα φτιάχνει στρατόπεδα συγκέντρωσης...\nΚατόπιν αυτών, αντί οποιουδήποτε άλλου σχολίου για τη βαρυσήμαντη τοποθέτηση της κυρίας Νταλάρα\n(η οποία, μάλιστα, σύμφωνα με τα «Νέα», είναι τόσο κοντά στον πρόεδρο του ΠΑΣΟΚ που επελέγη σε «ρόλο οικοδέσποινας» στην προχτεσινή συγκέντρωση «παρουσίασης της πολιτικής πρότασης του Βαγγέλη Βενιζέλου σε ανθρώπους της επιστήμης και του πολιτισμού» στο Μουσείο Μπενάκη...)\nμια ερώτηση έχουμε να κάνουμε:\nΑλήθεια, από κτίριο του υπουργείου που διετέλεσε υφυπουργός η κυρία Νταλάρα, από κτίριο του υπουργείου Εργασίας δεν ήταν εκείνος ο ανασφάλιστος άτυχος μετανάστης, που έπεσε και σκοτώθηκε, το Δεκέμβρη του 2010, την ώρα που καθάριζε τα τζάμια του υπουργείου, χωρίς τήρηση κανενός κανόνα ασφαλείας;..\n*Δημοσιεύθηκε στο ΡΙΖΟΣΠΑΣΤΗ το Σάββατο 7 Απριλίου 2012